24 Сен 2019 4981\nТошкент вилояти Бўстонлиқ туманида бўлиб ўтган семинар-тренинг иштирокчилари суд-ҳуқуқ органлари ва оммавий ахборот воситалари ўртасида профессионал ҳамкорлик модели қандай бўлиши ва бўла олиши мумкинлигини муҳокама қилдилар. Уни Ўзбекистон Республикаси ҳудудларидан ташриф буюрган босма ва электрон нашрлар ходимлари учун АҚШ халқаро тараққиёт агентлиги (USAID) ва Ўзбекистон журналистларини қайта тайёрлаш маркази ташкил этди.\n– Ўзбекистонда суд-ҳуқуқ ислоҳоти бўйича USAID дастури (JRUP) Адлия вазирлиги ва бошқа давлат органларининг ҳамкорлик ва техник кўмак борасидаги сўровларига жавобан ташкил этилган бўлиб, республика ҳукуматининг қонун устуворлигини таъминлаш, келгусида қонунчилик ва суд-ҳуқуқ тизимларини ислоҳ қилиш, шунингдек, фуқаролик жамиятининг ўсиши ва ривожланиши борасидаги саъй-ҳаракатларни қўллаб-қувватлашга қаратилган, – деди семинар-тренингни очиб берган лойиҳа вакили Раҳима Назарова. – Ҳукумат томонидан ОАВ ва фуқаролик жамияти ташкилотлари фаолиятининг либераллаштирилиши муносабати билан ушбу жараёнларга жиддий кўмак зарур. Аҳолининг суд-ҳуқуқ ислоҳотининг асосий мақсади, унинг сабаблари ва вазифалари ҳақида тўлиқ тасаввурга эга бўлиши учун фуқароларнинг ҳуқуқий маданиятини, уларнинг ҳуқуқ ва мажбуриятларини билиш даражасини оширишга қаратилган самарали чора-тадбирларни амалиётга жорий этиш зарурати юзага чиқади. Шуни унутмаслик керакки, бу иккала ҳокимият - ОАВ ва судлар - бир ижтимоий муҳитда, умумий ҳуқуқий маконда мавжуд, шу боис улар жамият манфаатларига хизмат қилишда ягона миссияни бажарадилар.\nБундан ҳам кўпроғини айтиш мумкин, дастуримиз касбга оид факультетлар ва олий ўқув юртлари билан ҳамкорликда юридик касбни ривожлантиришни назарда тутади (судялар, прокурорлар ва адвокатларни ўқитиш, ННТ билан ишлаш моделлари билан танишиш учун миллий маслаҳатчиларнинг чет элларга сафарлари). Лойиҳа шунингдек, ҳуқуқий ислоҳотларни ахборот билан қўллаб-қувватлаш ва мониторинг қилишни таъминлаш учун фуқаролик жамияти салоҳиятини ривожлантиришга, энг яхши халқаро амалиётлардан фойдаланган ҳолда мавзуга оид тадқиқотлар ўтказишда жамоатчиликнинг иштирокига қаратилган.\nОммавий ахборот воситалари ва адлия тизимининг биргаликдаги фаолияти ҳар икки томон учун ҳам фойдали. Лекин бу муносабатларнинг табиати қандай? Мутахассислар бугун ўзаро ишончсизлик доирасида бўлган судлар ва матбуотдаги шаффофлик даражаси паст эканини таъкидламоқда.\n– Ҳуқуқий маданият пастлиги сабабли, жумладан, оммавий ахборот воситалари вакиллари орасида ҳам судлов органлари фаолиятини ёритишда улкан муаммолар мавжуд, – дейди Ўзбекистон журналистларини қайта тайёрлаш маркази директори Гулнора Бобожонова. – Ҳуқуқий мавзуларда ёзадиган мухбирлар сони кам, журналист текшируви жанрида профессионалларча ишлайдиганлари ундан ҳам озчиликни ташкил этади. Жамиятнинг талабларини ҳисобга олсак, оммавий ахборот воситаларида суд-ҳуқуқ мавзуси бўлган, бор ва унга талаб ҳамиша бўлади. Шу боис, ҳозирги шароитда оммавий ахборот воситалари ходимларининг, хусусан, суд органлари фаолиятини ёритишда тўғри маълумот бериши масаласи айниқса, долзарбдир. Журналистнинг нуқтаи назари тўғрилиги текширилган ва объектив, ахлоқ ва касб доирасидан чиқиб кетмаган бўлиши керак. Бундан ташқари, ОАВ вакиллари ҳуқуқий атамаларга ҳам эътибор бериши лозим, чунки улар қонун ва процессуал меъёрлар ҳақида тўлақонли ахборотга эга бўлиш учун мос маълумотга эга эмаслар.\nРеспубликамизнинг барча ҳудудларидан ташриф буюрган босма ва электрон нашрлар мухбирларига Журналистларни қайта тайёрлаш маркази мураббийси Ёқутхон Маматова икки кун давомида суд-ҳуқуқ мавзусини тўғри ёритишни ўргатди. Тренинг дастури доирасида мамлакатимиз суд-ҳуқуқ тизимини ислоҳ қилишнинг асосий жиҳатлари, миллий оммавий ахборот воситаларида ҳуқуқий мавзуларни ёритишдаги замонавий ёндашувлар, услубият ва жанрлар имкониятлари тилга олинди ва мақолаларни ёзишнинг медиа стандартлари таклиф этилди.\nСеминар давомида суднинг ахборот борасида ёпиқлиги бир неча бор таъкидланди, бу эса жамоатчилик орасида, жумладан, оммавий ахборот воситалари ходимлари томонидан ҳам, турли асоссиз, уйдирма гаплар тарқалишига имкон беради. Чексиз ахборот маконида журналист ахборот тўплаш менежери вазифасини ўтайди. Шу боис ҳам судларнинг очиқ қарор қабул қилишнинг тушунарли механизми билан очиқлик ва шаффофлик имиджини шакллантириши муҳимдир. Бунинг учун тизим жамоатчиликни қизиқтирган мавзуларни ёпиш учун турли баҳоналару сабабларни қидирмаслиги, балки тўлиқ маълумотни, айниқса, акс садо берувчи ишлар бўйича, тақдим этиши лозим. Ўз навбатида, оммавий ахборот воситалари ҳам суд тизимини ривожлантиришда, жамиятга ҳуқуқий билим беришда фаол ёрдамчиларга айланиши керак. Семинар иштирокчилари ҳуқуқий амалиётнинг ўта нозиклигига, ўйин шаклида бўлса-да, кичик гуруҳларда ва вазиятли роль ўйинларида рўбарў келишди.\nШунингдек, суд-ҳуқуқ мавзусини ёритадиган журналистлар хавфсизлигини таъминлаш мавзуси, унинг гендер жиҳатлари ҳам муҳокама қилинди. Баъзан шов-шув кетидан қувиш касб этикасидан кўра, муҳимроқ бўлиб қолади. Мухбирлар порахўрлар ҳамда бюрократлар ҳақидаги янгиликларни тез илиб олишади ва ривожлантиришади, бу айниқса, рақамли мигрантлар, деб аталадиган интернет-журналистларининг ҳозирги авлодига тааллуқли. Бундай мазмундаги ахборотлар сайтларга юқори рейтинг келтиради. Оммавий ахборот воситаларининг рақамли авлодидан олдинги, яъни бугун ўзининг яхши кунларини бошдан кечирмаётган газеталарга келсак, таъкидланганидек, уларнинг кўпига маҳаллий медиа бозорда қолиш вариантларини қидириб топиши керак бўлади. Мисол тариқасида ўқувчиларни кўпроқ жалб қилиш мақсадида нашрнинг ривожлантириб борилувчи, шунингдек, ўзбек тилида ҳам, электрон версиясини очган «Правда Востока» газетаси амалиёти таклиф этилди.\nСеминар-тренинг якунида ташкилотчилар журналистларнинг олган билим ва кўникмалари ҳуқуқий мавзуларни ёритишда янада билимдонроқ бўлишига ёрдам беришига умид билдириб қолдилар.


Қозоғистон ва Ўзбекистон замонавий давлатчиликнинг мустаҳкам асосини барпо этган ҳамда буюк келажак сари дадил қадам ташламоқда. Мамлакатларимиз ўртасидаги икки томонлама ҳамкорлик ишончли ва конструктив мулоқот тусига кирган.\nЎтган йигирма беш йил давомида давлатларимиз ҳамкорлигининг мустаҳкам шартномавий-ҳуқуқий базаси яратилди. Турли соҳаларга оид 100 дан ортиқ шартномалар, хусусан, Абадий дўстлик тўғрисидаги шартнома (1998 йил), Стратегик шериклик тўғрисидаги шартнома (2013 йил) шулар жумласидандир.\nБиз янги ўзбек давлатчилиги асосчиси — Ўзбекистон Республикаси Биринчи Президенти хотирасига ҳурмат бажо келтирамиз. Ислом Каримов Қозоғистон — Ўзбекистон муносабатларига улкан ҳисса қўшди. Бугун давлатларимиз ўртасида на ҳудудий, на чегара масалаларида муаммо бор. Шу ўринда 2016 йилгача ўзаро чегараларимиз делимитация қилинганлигини қайд этиш зарур.\nСобиқ иттифоқ ҳудудида бўлган қатор йирик инқирозларга қарамасдан, мамлакатларимиз ўртасидаги муносабатлар мустақилликнинг илк йилларидан барқарор сақланиб қолмоқда. Ўзбекистон Республикаси Президенти Шавкат Мирзиёевнинг шу йил 22-23 март кунлари давлат ташрифи билан Остонага ташриф буюриши натижасида ўзаро муносабатлар сифат жиҳатидан янги босқичга кўтарилди ҳамда ҳозирги пайтда жадал суръатларда ривожланиб бораяпти. Ўзбекистон раҳбари Шавкат Мирзиёев жорий йилнинг ўзида Қозоғистонга тўрт марта ташриф буюргани ҳам бунинг яққол тасдиғидир.\nОстонада икки мамлакатлар раҳбарлари томонидан Қозоғистон Республикаси ва Ўзбекистон Республикаси ўртасида стратегик шерикликни янада чуқурлаштириш ва аҳил қўшничиликни мустаҳкамлаш тўғрисидаги қўшма декларация имзоланди. Ҳукуматларимиз ўртасида 2017 — 2019 йилларга мўлжалланган иқтисодий ҳамкорлик стратегияси қабул қилинди. Умуман, Ўзбекистон Президенти Шавкат Мирзиёевнинг Қозоғистонга илк ташрифи жами 840 миллион доллардан ортиқ 91 битим имзолангани билан тарихга кирди. Бундан ташқари, мазкур ташриф доирасида Қозоғистоннинг қатор маҳсулотлари, ун, керамик плиткалар учун акциз солиғининг ҳамда Қозоғистон юкларининг Ўзбекистон орқали транзити учун юқори ставкалар масаласи ҳал қилинди. Президент\nН. Назарбоев Қозоғистон Ўзбекистонни яқин мамлакат, яхши қўшни сифатида кўришини қайд этди. Моҳиятига кўра, биродар Ўзбекистон Қозоғистон учун стратегик шерик ҳисобланади. Ва бизнинг Ўзбекистон билан дўстлик ҳамда ҳамкорликни чуқурлаштиришга бўлган интилишимиз ўзгармайди.\nЎзбекистон Марказий Осиёда Қозоғистоннинг энг йирик савдо ҳамкори саналади. Мамлакатларимиз ўртасида товар айирбошлаш қишлоқ хўжалиги, металлургия ва нефть соҳаси маҳсулотлари ҳисобига янада ўсиб бораяпти. Таъкидлаш керакки, Қозоғистонда Ўзбекистоннинг енгил саноат маҳсулотларига талаб жуда юқори.\nОзиқ-овқат, саноат, фармацевтика, нефть ва нефть маҳсулотлари, нефть-газ-кимё, кимё маҳсулотларини етказиб бериш бўйича учта савдо уйини ташкил қилишга доир масаланинг ҳал этилиши икки мамлакат тадбиркорлари учун муҳим кўмак бўлиши лозим. Бундан ташқари, енгил саноат соҳасида савдо уйини ташкил қилиш бўйича музокаралар юритилмоқда.\nОсиё тараққиёт банки маълумотларига кўра, Қозоғистоннинг Ўзбекистон импортидаги улуши сўнгги тўрт йил ичида 9,6 фоиз ўсди. Қозоғистон импортида ҳам Ўзбекистон маҳсулотлари улуши кўпайган. Ўтган йили товар айирбошлаш ҳажми 2 миллиард доллар атрофида бўлди. Бу охирги марра эмас. Сўнгги олти ойда ўзаро савдо сезиларли даражада ўсди. Маълумки, мамлакатларимиз ўртасида ўзаро товар -айирбошлашнинг йиллик кўрсаткичини 2020 йилга бориб, 5 миллиард долларга етказиш режалаштирилмоқда.\nШу маънода айтганда, Қозоғистонда Ўзбекистоннинг валюта сиёсатини либераллаштириш соҳасидаги ислоҳотлари икки томонлама савдо-иқтисодий ҳамкорлик равнақига ижобий таъсир кўрсатади, деб билишади. Биз икки мамлакат бизнес-тузилмалари фаоллашишини, жумладан, ўзаро инвестициялар ўсишини кутаяпмиз. Қозоғистон 2012 йилдан бери Ўзбекистонга инвестиция ҳажмини беш баравар оширди. Ўз навбатида, Ўзбекистон жорий йилнинг биринчи чорагида 4,4 миллион доллардан ортиқ тўғридан-тўғри инвестицияларни йўналтирди. Бу аввалги йилларга қараганда кўпдир.\nЎзбекистонда Қозоғистон иштирокида 124 корхона фаолият кўрсатади, шулардан 28 таси юз фоиз қозоқ капитали асосида тузилган. Қозоғистонда эса ўзбекистонлик тадбиркорлар иштирокида савдо, қурилиш, озиқ-овқат, машинасозлик, енгил саноат, металлни қайта ишлаш сингари соҳаларда 900 га яқин корхоналар ташкил қилинган.\nҚозоғистон ва Ўзбекистон ҳукуматлари раҳбарлари биринчи ўринбосарлари раислигида икки томонлама ҳамкорлик ҳукуматлараро комиссия ҳам самарали иш олиб бормоқда.\nБиламизки, жорий йилда мамлакатларимиз чегараларида қўшимча иккита ўтказиш пункти очилди, шунингдек, амалдаги учта автомобиль ўтказиш пункти кечаю кундуз ишлай бошлади. Қолаверса, Остонадан Тошкентга иккита қўшимча авиақатнов йўлга қўйилди, Олмаота ҳамда Тошкент ўртасида тезюрар йўловчи поезди қатнай бошлади. Буларнинг барчаси ўзаро ташрифлар, туризм, маданий-гуманитар алоқалар ривожланаётганидан далолат беради. Ушбу саъй-ҳаракатлар меҳнат ресурсларининг эмин-эркин ҳаракатланишига ҳам ижобий таъсир кўрсатди.\nШуни алоҳида қайд этиш керакки, Қозоғистон ва Ўзбекистон транспорт инфратузилмаларининг жадал интеграциялашуви транспорт-транзит коридорларини шакллантиришда ҳал қилувчи ўрин тутади ҳамда мамлакатларимизга савдо, инвестицияни рағбатлантириш, икки томонлама ва минтақа даражасида ҳамкорликни янада ривожлантириш имконини беради.\nБугун Марказий Осиё халқаро энергетика ҳамда транспорт лойиҳаларида муҳим роль ўйнамоқда. Транспорт-коммуникация, сув-энергетика соҳаларидаги йирик лойиҳаларни минтақадаги фаол ҳамкорликсиз амалга ошириб бўлмайди. Марказий Осиё мамлакатларининг истиқболда интеграциялашуви минтақа хавфсизлигини таъминлаш ва фаровонлигини юксалтиришга хизмат қилади. Давлатларимиз ўртасидаги мустаҳкам ҳамкорлик алоқаларини инобатга оладиган бўлсак, Ўзбекистон ҳамда Қозоғистон минтақавий бирлашмани яратиш бўйича режаларни қайта тиклаши мумкин.\nМамлакатларимиз Марказий Осиёда муҳим давлатлар ҳисобланади. Сув-энергетика, Орол денгизи масалалари, биргаликда инфратузилма лойиҳаларини амалга ошириш ва Афғонистонда тинчликни қарор топтириш бўйича яқин позицияга эга.\nИкки томонлама ҳамкорликнинг яна бир йўналиши ҳарбий-сиёсий алоқалардир. Мамлакатларимизнинг мудофаа идоралари ўртасида ҳамкорлик йўлга қўйилган, парламентлараро алоқалар ҳам сезиларли даражада фаоллашди. Ўзбекистон ҳамда Қозоғистон Марказий Осиёда барқарорлаштирувчи ролини бажариб, минтақада тинчлик ва хавфсизликни мустаҳкамлашга салмоқли ҳисса қўшиб келади. Муносабатларимизда биринчи марта БМТ Хавфсизлик Кенгаши шафелигида маслаҳатлашувлар механизми йўлга қўйилди. Давлатларимиз Марказий Осиё мавзусининг БМТ Хавфсизлик Кенгаши кун тартибидан ўрин олиши учун биргаликда иш олиб бормоқда. Бу, авваламбор, минтақавий хавфсизликни таъминлаш, терроризм ҳамда экстремизмга қарши курашиш, иқтисодий ва экологик муаммоларни ҳал қилишга қаратилгандир.\nУшбу йўналишда биз БМТ асосий органининг эътиборини Марказий Осиё муаммоларини ҳал этишга, донор-мамлакатларни, халқаро ташкилотларни жалб қилишга ҳамда ҳамкорликда минтақавий лойиҳаларни амалга оширишга қаратиб келаяпмиз.\nАйтиш керакки, Афғонистон муаммосини сиёсий йўллар билан ҳал этиш ва мамлакатнинг ижтимоий-иқтисодий ҳолатини яхшилаш Марказий Осиёда барқарорлик ҳамда хавфсизликни таъминлашнинг асосий омилларидан саналади. Минтақани тинчлик, ҳамкорлик ва хавфсизлик ҳудудига айлантириш бизнинг олдимизда турган энг долзарб вазифадир.\nБизнинг ядро қуролидан холи бўлиш ҳамда ушбу оммавий қирғин қуроли тарқалишига қарши кураш бўйича ташаббусларимиз, шунингдек, Қозоғистоннинг БМТ Хавфсизлик Кенгашининг муваққат аъзоси сифатида фаолияти Ўзбекистон томонидан изчил қўллаб-қувватланаётгани халқаро доирада юксак эътироф этилади. Буни бутун Марказий Осиё минтақасининг муваффақияти сифатида кўриш мумкин.\nҚозоғистоннинг яшил технологияларни ривожлантириш соҳасидаги ташаббуслари Ўзбекистон томонидан қўллаб-қувватлангани ва маъқуллангани, айниқса, Остона шаҳрида ўтказилган “ЭКСПО — 2017” халқаро кўргазмасида яққол кўринди. Ўзбекистоннинг ушбу йирик тадбирдаги қамровли экспозицияси қозоғистонликлар ҳамда меҳмонлар диққат-эътиборида бўлди. Ўзбек павильони энг кўп ташриф бўлган оммабоп павильонлардан бирига айланди. Кўргазманинг очилиш маросимида Шавкат Мирзиёевнинг иштирок этгани мазкур тадбирга алоҳида нуфуз бағишлади.\nИкки томонлама муносабатларни ривожлантириш жараёнида кучли экспертик-таҳлил муҳим ўрин тутади. Шу муносабат билан икки мамлакатнинг етакчи илмий-таҳлилий тузилмалари — Ўзбекистон Республикаси Президенти ҳузуридаги Стратегик ва минтақалараро тадқиқотлар институти ҳамда Қозоғистон Республикаси Президенти ҳузуридаги Қозоғистон стратегик тадқиқотлар институти ўртасида ўрнатилган сермаҳсул ҳамкорликни кўрсатиб ўтиш лозим.\nҚозоғистон ва Ўзбекистон иқтисодиёт, савдо ҳамда хавфсизлик соҳаларида лойиҳаларни илгари суриш билан бир қаторда, маданий-гуманитар ҳамкорликни ривожлантиришда ҳам катта салоҳиятга эга. Бунда халқларимизни азал-азалдан, асрлар мобайнида умумий тарих бирлаштириб туришини ёдга олишнинг ўзи кифоя. Хусусан, бугун Ўзбекистонда 800 минг нафардан ортиқ қозоқлар истиқомат қилади. Бу Хитойдан кейин иккинчи йирик қозоқ диаспораси ҳисобланади. Қозоғистонда эса 550 минг нафарга яқин ўзбек диаспораси бор. Миллий диаспоралар алоқаларини мустаҳкамлаш мамлакатларимиз ўртасида “дўстлик кўприги”ни яратгани ҳолда, маданий-гуманитар ҳамкорликни кенгайтиришга хизмат қилади.\nМаълумки, Қозоғистонда ҳозирги даврда тил модернизация қилиниб, лотин ёзувига асосланган қозоқ алифбосига босқичма-босқич ўтиш белгилаб олинди. Бу моҳиятан мамлакат маънавий-маданий ҳаётида тарихий босқич, деганидир. Ўзбекистон илгари бундай кўламдаги ислоҳотни амалга оширган. Ўйлаймизки, ушбу ўзгаришлар ҳам давлатларимиз ва халқларимизни янада яқинлаштиришга, уйғун ривожланишга замин яратади.\nУмумий тарих, маданият, тил ва ҳудуд яқинлиги тамойиллари негизида барқарор ривожланиб бораётган Қозоғистон — Ўзбекистон ҳамкорлиги ўзаро ишонч ҳамда стратегик шерикликка асосланган. Бу муносабатлар тараққиётида, чиндан ҳам, янги давр бошланди. Асосийси, дипломатик алоқалар ўрнатилганининг 25 йиллиги арафасида турган мамлакатларимиз келажакка комил ишонч ва некбинлик билан боқмоқда.\nҚозоғистон Республикаси Президенти ҳузуридаги\nҚозоғистон стратегик тадқиқотлар институти директори,\nМазкур рукндаги бошқа мақолалар: « Ўзбекистон — Қозоғистон: Ҳамкорлик салоҳиятидан самарали фойдаланиш йўлида\tЎзбекистон — БМТ: барқарорлик, тараққиёт ва фаровонлик йўлидаги ҳамкорлик »


USENET 2018 рекорд миқдордаги спикерларнинг чиқиши кутилмоқда\nUSENET 2018 халқаро Digital анжуманида илк марта Ўзбекистон, Россия, Қозоғистоннинг 30дан ортиқ компанияларининг вакиллари иштирок этишади. Бундан ташқари, жорий йилда спикерларнинг чиқишлари бир вақтнинг ўзида 3 та секцияда олиб борилади. Бу эса ҳар бир тингловчига кун давомида ўзи учун қизиқарлироқ бўлган дастурни танлаб олишга имкон беради. Сўнгги вақтларда энг кўп муҳокама қилинган блокчейн ва контент каби мавзулар анжуман диққат марказида бўлади.\nХалқаро экспертлар сафида Samsung, “Яндекс”, “Одноклассники”, Google, Mail.ru, Select Communication Group вакилларининг чиқишларини алоҳида таъкидлаб ўтиш мумкин. Beeline Uzbekistan, Click, Webnow, LeBazar, LeadREX каби кўплаб компанияларнинг вакиллари эса маҳаллий спикерлар жамоасини ташкил қилишлари кутилмоқда. USENET таъсис этилганидан бошлаб ўтган вақт давомида илк марта Kun, Daryo, UZ24, UFF, Repost каби Ўзбекистоннинг етакчи ОАВ ва бошқа медиа лойиҳаларининг асосчилари ҳамда муҳаррирлари бир саҳнада чиқиш қилишади.\nҲозирдан айтиш мумкинки, USENET 2018 доирасида блокчейн ва ОАВ фаолиятига бағишланган 2 та мавзудаги ялпи муҳокамалар олиб борилиши белгиланган. Контент бўйича ялпи муҳокамаларда Ўзбекистоннинг етакчи Telegram-каналларининг асосчилари иштирок этиши кутилмоқда. Шунингдек, “Потребитель.уз” ҳамжамияти раҳбари хам алоҳида маъруза билан қатнашади.\nLedokol Group медиа-агентлиги тадбир ташкилотчилари саналади. Конференция Ахборот технологиялари ва коммуникацияларини ривожлантириш вазирлиги кўмагида ташкил этилмоқда.\nBeeline Uzbekistan – конференциянинг бош ҳамкори ҳисобланади.\nSamsung, Click, «Одноклассники» анжуманнинг ҳомийларидир.\nБош ахборот ҳамкори - Repost.uz. Анжуманнинг SMM-ҳамкори Africa агентлиги.\nЁқимли анъанага кўра, анжуман International Hotel Tashkent анжуманлар-залининг иккита қаватида 27 апрелгача ўтказилади. Конференцияга таклифнома билан кириш мутлақо бепул. Бунинг учун конференция расмий сайтида ариза қолдирсангиз бас (http://usenet.uz).\n11:42 / 19.03.2020\nМактаб ўқувчиларига масофадан туриб ўқиш имконияти берилади - Beeline\n17:22 / 21.05.2019\nБилайн Москвада Huawei технологиялари базасида қўлланишга тайёр 5G тармоғини ишга туширади\n12:42 / 05.04.2019\nBeeline компаниясини портлатиб юбориш билан таҳдид қилган шахс ушланди


Аввал хабар бериб ўтганимиздек, соҳа раҳбарлари ўтган ой давомида Сурхондарё, Қашқадарё вилоятларида бўлиб, аҳоли билан учрашувлар, давра суҳбатлари, турли хайрия ва саховат тадбирларини ўтказдилар.\nУшбу эзгу ишларнинг давоми бугун, 2 декабрь куни Сирдарё вилоятида бўлиб ўтди.\nДастлаб, Дин ишлари бўйича қўмита раиси Абдуғофур Аҳмедов ва Ўзбекистон мусулмонлари идораси раиси, муфтий Усмонхон Алимов вилоятнинг Мирзаобод туманидаги “Зиё” масжидининг янги биносини фойдаланишга топшириш маросимида иштирок этдилар.\nМазкур масжид шарқона услубда бунёд этилган бўлиб, намозхонлар учун барча қулайликлар, шарт-шароитлар, замонавий таҳоратхона ҳам барпо этилган.\nШу куни соҳа раҳбарлари иштирокида вилоят миқёсида соҳада амалга оширилаётган ишлар ва масалаларни атрофлича ўрганиш ва унга таҳлилий-танқидий ёндошиш мақсадида сирдарёлик имом-хатиблар ва имом ноиблар билан давра суҳбати ўтказилди. Йиғилишда имом-хатиблар учун керакли тавсия ва маслаҳатлар берилди.\nШу билан биргаликда, ижтимоийлашув тадбирлари жараёнида жазо муддатини ўтаб чиққан шахслар билан ҳам учрашувлар ўтказилиб, уларни тўғри йўлда юришлари, қайта адашмасликлари бўйича суҳбатлар ташкиллаштирилди.


Чегара аниқланмоқда – можаролар давом этмоқда\n19 май 2021, Тошкент вақти: 00:46\nҚирғизистон бош вазири Игор Чудиновга кўра, қирғиз-ўзбек чегарасидаги баҳсли ҳудудларнинг кимга тегишли эканини аниқлашга Совет Иттифоқидан қолган ҳужжатлардаги ноаниқликлар халақит бермоқда.\nҚирғиз-ўзбек чегарасининг 80 фоизи аниқлаб бўлинган ва бугунги кунда баҳсли ҳудудлар масаласи муҳокама қилинмоқда. Бу ҳақда Қирғизистон бош вазири Игор Чудинов билдирди.\nҚирғизистон бош вазири Игор Чудинов 22 апрел куни парламентда қилган чиқиши чоғида чегара масаласига алоҳида тўхталиб ўтди.\n- Ўзбекистон билан чегараларимизнинг 80 фоизини аниқлаб олдик. Ҳозирги кунда баҳсли ҳудудлар борасида музокаралар олиб боряпмиз. Улар орасида Кўгарт, Шоҳимардон ва Сўх анклавлари масаласи ҳам бор, деди Игор Чудинов.\nБош вазирининг айтишича, бу баҳсли ҳудудларнинг кимга тегишли эканини аниқлашга Совет Иттифоқидан қолган ҳужжатлардаги ноаниқликлар халақит бермоқда.\n- Бу масалага икки хил ёндошув бор. Улардан биринчиси 1924 йилда ўтказилган миллий давлатларга бўлиниш тўғрисидаги ҳужжатга асосланган. Иккинчиси эса СССР Министрлар советининг 1956 йилда қабул қилган қарорига таянади. Бу икки ҳужжатда республикалараро чегаралар тўғрисида икки хил маълумот бор, деди Қирғизистон бош вазири.\nИгор Чудинов бундай тафовутларга қарамасдан, Қирғизистон томони Ўзбекистон билан баҳсли ҳудудлар масаласида муросага кела олишига ишонишини айтди.\nАйни пайтда Ўзбекистон-Қирғизистон чегарасининг баҳсли ҳудудлари турли зиддиятлар ўчоғига айланиб бормоқда. Масалан, 20 апрел куни Қирғизистоннинг Боткен ва Ўзбекистоннинг Фарғона вилоятлари чегарасида яна бир можаро юз берган.\n- 20 апрел куни Ўзбекистоннинг Хушёр қишлоғи аҳолиси Боткен –Сўгмент автомобил йўлини тўсиб, бу ердан ўтаётган Қирғизистон фуқароларига қарашли машиналарни тошбўрон қилганлар.\nБу тартибсизликка барҳам бериш мақсадида воқеа жойига етиб келган Қирғизистоннинг Қиштут ва Сўгмент қишлоғи раҳбарлари ўзбекистонликлар томонидан уч соат мобайнида гаровда ушлаб турилди ва Боткен туман ҳокими Достон Хўжаев бу ерга етиб келгачгина озод қилинди, дея хабар қилади Озодлик радиоси қирғиз хизматининг Боткен вилоятидаги мухбири Жениш Айдаров.\nХабарда айтилишича, жанжалга Ўзбекистон фуқаролари ўзлариники, деб ҳисоблайдиган яйловда чорва молларини боқишда пайдо бўлган муаммолар сабабдир. Яъни қирғиз тарафи бу яйловдан фойдаланганлик учун Ўзбекистон фуқаролари қонун асосида ҳақ тўлашларини талаб қилганлар.\n- Ўзбекистон ва Қирғизистон маҳаллий расмийлари учрашувидан сўнг можарога барҳам берилган.\nЎзбекистон томони автомашиналарнинг синдирилган ойналарини тўлаб бериш масъулиятини ўз зиммасига олган, дея хабар қилади Озодликнинг қирғиз хизмати мухбири Жениш Айдаров.\nАйтиб ўтиш лозимки, аввалроқ худди мана шундай зиддиятлар Қирғизистоннинг Жалолобод вилояти ва Ўзбекистоннинг Наманган вилояти чегараларида ҳам кузатилган.\n2008 йил ёзида юз берган бир қатор жанжалларга Қирғизистоннинг Ахси туманидан оқиб ўтадиган дарё қайси давлатга тегишли экани аниқланмагани сабаб бўлган.


Тошкентда иссиқлик таъминоти тизимини ривожлантириш учун 772,2 млн доллар талаб этилади - UzNews.uz\nМазкур маблағнинг 204 млн доллари Жаҳон банки ва ЕТТБдан жалб қилинади. Қолган 568,2 миллион доллар маблағнинг эса молиялаштирувчи манбаси аниқ эмас.\nТошкент шаҳрида иссиқлик таъминоти тизимини ривожлантириш учун 772,2 млн доллар талаб этилади. Бу ҳақда "Тошиссиққуввати" давлат унитар корхонаси директори ўринбосари Азиз Сайфуллаев маълум қилди.\nМазкур маблағнинг 54 миллион доллари Жаҳон банкидан, 150 миллион доллари Европа тикланиш ва тараққийт банкидан жалб қилинади. Қолган 568,2 миллион доллар маблағнинг эса молиялаштирувчи манбаси аниқ эмас.\nЖаҳон банки ва ЕТТБдан жалб қилинаётган маблағлар эвазига Сергели туманидаги 8-ИМ ва Мирзо Улуғбек туманидаги 6-ИМ иссиқлик таъминоти тизимлари модернизация қилинади. Бу орқали келгусида йилига 13 миллион доллар миқдоридаги маблағ иқтисод қилиниши айтилмоқда.\n“Бугунги кунда қозонхона ускуналари ва тармоқларнинг ўта эскиргани сабабли, мавжуд иссиқлик таъминоти тизимида иссиқлик манбаларидан мақбул даражада фойдаланишнинг имкони бўлмаяпти, бу эса иссиқлик таъминоти корхоналари фаолиятига, истеъмолчиларни иссиқлик хизмати ва иссиқ сув билан таъминлаш сифатига салбий таъсир кўрсатмоқда”, - деди А. Сайфуллаев.\nТаъкидланишича, мамлакатимизда марказлаштирилган иссиқлик таъминоти тизими 1950 – 1970 йилларда очиқ сув тақсимоти ҳамда бино ва иншоотларнинг иситиш тизимларини иссиқлик тармоқларига улаш схемаси асосида ташкил қилинган.\nБарча иссиқлик тармоқларининг 72 фоизи фойдаланиш муддатини ўтаб бўлган (17 йилдан ортиқ), яъни 1940 км узатувчи қувурлар (970 км канал) алмаштирилиши кўзда тутилмоқда. Шунингдек, режага мувофиқ, 2021 йилда – 157,3 километр, 2022 йилда – 201,2 километр қувурлар алмаштирилади.\n19 январь, 12:02\nАндижонлик “безори TikTok’чи” қилган ишидан пушаймонлигини билдирди — видео


“Ўзавтосаноат” I чорак якунлари: Россия бозорига қарамлик йўқ бўляпти — Ishbilarmon.uz\n16/04/2019 0 та шарҳ\t177\n2019 йил I чоракда тармоқ корхоналари томонидан умумий қиймати 7 588,3 млрд сўмдан зиёд товар маҳсулотлари ишлаб чиқарилди. Ушбу давр мобайнида 59,5 мингта енгил автомобиль, 990 та ISUZU автобуси ва юк машинаси, 317 та MAN автобуси ва юк машинаси ва 414 та КамАЗ юк машинаси конвейердан чиқди.\n“Ўзавтосаноат” ҳақида маълумот:\n16 март куни GM Uzbekistan Қозоғистонга биринчи автомобиллар партиясини экспорт қилди. Компания Қозоғистоннинг Қустанай шаҳридаги “СариаркаАвтоПром” заводига йирик узелли йиғиш ишлари учун Nexia R3 моделини, шунингдек, “Равон Моторс Қозоғистон”га тайёр ҳолда R4 моделини экспорт қилади.\nЖорий йил апрель ойида GM Uzbekistan Беларусга экспорт учун Nexia R3 ва R4 автомоби\nлларининг илк партиясини жўнатди. Аввалроқ, бу йил бошидан, компания Афғонистон ва Тожикистон республикаларига автомобиллар экспорт қила бошлаганди.\nЕнгил автомобиллардан ташқари, “Ўзавтосаноат” АЖ транспорт воситаларининг бошқа турларини ҳам экспорт қилади. Чунончи, жорий йил бошидан қўшни мамлакатларга “Самавто” МЧЖ ва “JV MAN Auto-Uzbekistan” МЧЖда ишлаб чиқарилган 83 та автобус ва 49 та юк автомобили экспорт қилинди.\nҚайд этиш ўринлики, “Norin Moto Bike” заводи ходимлари ишлаб чиқаришни йўлга қўйишдан олдин Хитойда тажриба ошириб қайтдилар. Янги завод 150 нафар маҳаллий аҳолини иш билан таъминлаш ва келгусида иш ўринларини 500 тага етказиш имконини берди.\nАввалги мақола Йўл ҳаракати қоидалари: ўзгартишлар кучга кирди, жаримага тортиш бир ойдан сўнг бошланади\nКейинги мақола Хронометраж кўздан кечириш ўтказилишига нима асос бўлади?\nАлишер Усмонов ижтимоий лойиҳаларга сармоя киритади\n2030 йилга бориб, Сунъий интеллект жаҳон иқтисодиётига 15 трлн доллар келтиради\nНаманган ҳокимияти никоҳ шартномасини мажбурий қилишни таклиф этди


ИнтерФУТБОЛ :: Мураббийларнинг зимдан кураши\nМураббийларнинг зимдан кураши\nОсиё кубоги-2019 иштирокчи жамоалари сонининг 24тага етказилиши мураббийлар Ўртасидаги зимдан кураш гуруҳ босқичидаёқ бошланишига туртки бергандек. Ҳа, улар илк раундаёқ чорак финалда дуч келиши эҳтимоли бор рақиб хусусида ўйлашмоқда. Ўзини лидер ҳисоблайдиган терма жамоалар учун нимчорак финалнинг аҳамияти йўқдек, гўё. Ҳар ҳолда, дастлабки 4та ўйинлар шундай таассурот уйғотди. Бир қарашда, бу учрашувлар жуда аёвсиз кечди, яъни рақиблар бир-бирларини аяб ўтиришмади. Лекин зимдан назар ташлаб, атрофлича мулоҳаза юритсангиз, ҳаммаси режалаштирилган сценарий асосида бораётгандек туюлади...\nҲа, режалаштириш ҳақида сўз очяпмиз. Аёнки, режалаштириш ва келишиш ўртасида осмон билан ерчалик фарқ бор. Ижтимоий тармоқларда БАА ва Баҳрайн терма жамоалари ўртасидаги баҳс келишилганлигига боғлиқ мулоҳазалар янгради. Эмишки, икки араб жамоаси баҳамжиҳат иш кўрган ҳолда, нимчорак финалга чиқмоқчи. Таиланд ва Ҳиндистон термалари - улар учун осонгина мағлуб этиладиган қулай рақиблар. Бошқача айтганда, «ем». Ҳиндихитой ярим ороли вакилларининг икки араб жамоасига қандай «озуқа» эканлигини вақт кўрсатади. Бу борада ҳозирча аниқ фикр айтиш қийин. Гарчи ҳиндларнинг шаштлари жуда баланд бўлса ҳам. Бироқ келишув ҳақидаги мулоҳазаларга қўшилишга асос йўқ. БАА ва Баҳрайн терма жамоалари футболчилари шунчаки, дурангга кўниб майдонга тушишди. Ҳарқалай, икки жамоа ҳам биринчи ўйиндаёқ ўз салоҳиятини тўла намоён этишни истамади. Гуруҳдаги вазият шундай бўлгач, нима учун ундан фойдаланмаслик керак?! Араблар кейинги рақиблар Таиланд ва Ҳиндистон терма жамоалари эканини билган ҳолда, ўзаро баҳсни «ўлим жанги»га айлантириб юборишганида, футбол дунёси Альберто Заккерони ва Мирослав Соукуп устидан куларди. Осиё кубоги каби нуфузли турнирда бу каби содда ёндашув кетмайди. Барчаси вазиятни ҳисобга олган ҳолда аввалдан режалаштирилади ва якунда ўйлаганини амалга оширган мураббий шарафга бурканади. Эътибор бердингизми, италиялик мутахассис ўйиндан сўнг матбуот анжуманида шогирдлари ҳар қандай жамоа билан курашишга тайёр эканликларини алоҳида таъкидлади. Бу унинг «Дастлабки баҳсдаги дуранг биз учун маъқул» деганидир. Чехиялик мутахассис ҳам камтарлик билан рақибни ҳурмат қилишини айтди. Катта эҳтимол билан энди гуруҳ босқичининг 2-3-турларида БАА ва Баҳрайн термалари йирик ҳисобда ғалаба қозониш борасида рақобатлашади. Чунки 1-ўрин масаласини тўплар нисбати ҳал қилиши ҳозирданоқ аён бўлиб қолди. Ҳиндистонликлар бу режага халал беришмаса, албатта. Зеро, Стивен Константин шогирдлари илқ қадамдаёқ барчани ҳайрат кўчасига бошлашди. Нима бўлганда ҳам, «А» гуруҳи вакилларининг 1-ўрин учун интилишлари тайин. Негаки, гуруҳда 2-ўринни эгаллаган жамоа нимчорак финалдаёқ кучли рақибга дуч келади. Яна тахмин қилиш мумкинки, икки араб жамоаси балки тиришқоқ ҳиндларга қарши ортиқча куч сарфламай, фақат таиландлик футболчиларни имкон борича кўпроқ гол билан «сийлаш»га уринар.\nУзоқни кўзлаган мураббийлар турнир тактикасини шундай зимдан ишлаб чиқадилар ва аста-секин ўйинларга татбиқ этадилар. Демоқчимизки, келишув ҳақидаги мулоҳазалар мутлақо ортиқча. Тахминлар хусусида сўз борар экан, беихтиёр машҳур Хавининг терма жамоамизга алоқадор башорати ёдга тушади. Таассуфки, унинг хулосаси йўлида дастлабки қадам ташланди. Гап Иордания термасининг амалдаги чемпион устидан қозонган ғалабаси тўғрисида эмас. Гап Австралия терма жамоасининг чорак финалдаги кучли рақибдан қочишида. Маҳоратли мураббийларнинг нуфузли турнирларга қандай тактика тайёрлашидан яхши хабардор Хавининг башорати дастлаб кўпчиликни ажаблантиргани рост. Аммо қарангки, охир-оқибат, у ҳақ бўлиб чиқмоқда. Балки бу ҳолат тактика билан боғлиқ эмасдир ва Австралия терма жамоаси гуруҳда 3-ўринни эгаллар. У ҳолда нимчорак финал учрашувлари ҳам биз ўйлагандан кўра қизғинроқ ўтади. Ҳар қандай ҳолат юзага келиши мумкин.\nХўш, бундай чигал вазиятда Эктор Купер қандай йўл тутади? Айримлар айтаётгани каби терма жамоамиз гуруҳда 2-ўринни олиш режасини бажариши керакми? Бизнингча, жамоамиз юқоридаги каби тактик режаларни нари суриб, борини бериб тўп суриши даркор. Майли, Хави башорат қилаверсин, жамоамизни «соккеруз» учун қулай рақиб ўрнида кўраверсин. Ишончимиз комилки, футболчиларимиз Хавининг башорати ноўрин эканини амалда исботлашади. Бир вақтлар Хавига мухлислик қилган тошкентлик /уломжон ака, сайхунободлик Аҳмаджон ака каби нуроний футболсеварлар бугун жамоамизни ғалабалар сари чорлашмоқда. /уломжон ака Ҳамидов ҳаттоки, таҳририятга футболчилар ва мухлисларга далда бўлувчи шеър ҳам йўлладилар. Шеърнинг номи жарангдор - «Гарринча». Мазмуни ҳам зўр.\nПеле кўрар сени туш.\nО, тезкор қуш - Гарринча,\nБиз билан майдонга туш.\nИкки карра чемпион.\nЎчмайди ёдда ҳамон.\nУни Нилтон топганди,\nКафтини кафтга уриб.\nАгар у бўлса сафда,\nРақиб бўларди тамом.\nМайдонга бериб салом.\nФинтларидан лол бўлиб,\n«Маракана» эди маст.\nСамода завққа тўлиб,\nЮлдузлар бўлганди паст.\nЎйнайди термамиз ҳам,\nМисли Гарринча каби.\nФутболимиз эмас кам,\nҲой, Дубай, Абу-Даби!\nУмид қиламизки, ушбу қанотли мисралар газетамизнинг махсус мухбири Камолиддин Алимов билан БААга етиб боради ва термамизга алоҳида куч бағишлайди.


-Бу киши депуат…,- деди шофёрим..\n-Депутат ва раҳбарлар учун бу ер таҳликали. Туман марказида раҳбарларимиз ўтиришибди. Улар кимни исташса, уни ўзлари билан бирга олиб киришади. Президентнинг топшириғи бу!\nМашинадан тушиб миршабларнинг бошлиғига юзландим:\nХуллас, Тошкент шаҳар ҳокими Фозилбековга қўнғироқ қилгандан кейин улар мухбирларга изн берадиган бўлишди, аммо таҳлика дея ўзимга рухсат беришмади.\n“Ахборот” бўлимида ишлаётган Комилжон Каримжоновни ва операторларни шаҳарчага жўнатдим.\nАсосий ишим телевидениеда, бугунги дастурларни ўзгартиришим, ҳукумат раҳбарларини таклиф этиб, халқни хабардор қилишим, концерт дастурларини тўхтатишим керак, деб ўйладим. Чунки бир томонда отишмалар давом этган пайтда, биз концерт кўрсатиб ўтирсак, на ақли-салимга ва на инсонийликка тўғри келади.\nИшхонамга қайтиб Бош вазирга сим қоқдим. Ҳали яқиндагина Бош вазир этиб тайинланган Абдуҳошим Муталов билан яқинда касалхонада учрашгандим. Ўшанда Муталов вазир эди. Каримов “онангни” деб ҳақорат қилгани учун хасталаниб каслахонада даволанаётганди.\nСалом-аликдан сўнг мунга:\n-Талабалар шаҳарчасида нима бўлаяпти? Эшитишимизча, талабаларга нон юборишмабди. Бунинг устига оч қолган талабаларни калтаклашибди. Ўқ товушлари эшитилгани ҳақида хабарлар келмоқда. Ҳукумат бу хусусда халққа бирор бир тушунтириш бермайдими? Қолаверса, нега бу қадар миршаб ва аскарлар шаҳарчани ўраб олган? – дедим.\nБироздан кейин Девонга сим қоқдим:\n-Сиз Бош вазирга ҳам телефон қилган экансиз. Ҳозиргина ўртоқ Каримов Олий кенгаш раиси Йўлдошевга топшириқ бердилар. У икки дақиқа олдин Девондан чиқиб кетди. Тез орада ўз хонасига етиб боради. Бу масала билан энди у шуғулланади.\nОлий кенгаш раисига сим қоқдим. Йўлдошев дўриллаган овоз билан худди радиода баён ўқигандек расмий оҳангда гапира бошлади. Бу эса унинг Каримовдан ростдан ҳам топшириқ олганини кўрсатарди. Акс тақдирда у ҳол-аҳвол сўрашдан нарига ўтмасди. Ҳар бир нарсадан ҳуркадиган Йўлдошев бундай жиддий оҳангда худди ҳисоб бераётган каби гапирар экан, демак сарой қозонида кўп нарса қайнамоқда.\n-Махсус хабарнома эълон қиламиз,- деди Йўлдошев.- Комиссия тузаяпмиз. Комиссия таркибига жамоатчилик вакиллари, ҳуқуқ-тартибот органлари раҳбарлари, мухолифатчилар ҳам киритилади. Адҳамбек Фозилбекович воқеалар ривожи ҳақида гапириб берадилар. Қайси пайтда кўрсатасиз?\n-“Ахборот”дан аввал “Сўнги соатда” деган рукун остида берамиз.\nЙўлдошев ҳам енгини, ҳам почасини шимариб олган кишини эслaтарди. Бевосита Каримовдан топшириқ олганига шод эди. Бу одамдан бир иш чиқиши қийин, деб ўйладим-да, сиёсий-иқтисодий кўрсатувлар таҳририяти мудирини чақирдим. Унга шаҳар раҳбарини топишни ва унинг баёнотини ёзиб олишини уқтирдим.\n-Шаҳар идорасида ҳеч ким йўқ Ҳамма Талабалар шаҳарчаси яқинидаги штабда экан. Штабда фақат ҳукумат телефони ўрнатилган. Шу боис ўзингиз қўнгироқ қилсангиз.\nҲукумат телефонидан шаҳар раҳбари телефонининг рақамларини тердим. Телефон жирингларкан, нариги томондан “хасаки” овоз эшитилди. Бу Фозилбеков эди. Хиррик овозда нутқ ирод қиладиган Фозилбековни илк бор катта бир қурултойда кўргандим. Ранги оқариб, чеҳраси сўлиб қолган Фозилбеков ўшанда аввал Московдаги тўраларнинг “пўстагини қоқди”, шаҳарда жиноятчилик ҳаддан ошгани, ҳатто пойтахт шаҳар миршаблари бошлиғининг машиинасини ўғирлаб кетишгани, шунга қарамай миршаббошига генерал унвони берилганидан ранжиб гапирганди.\n-Адҳам акани қидираяпман,- дедим.\n-У киши ҳозиргина чиқиб кетдилар. Ҳукумат комиссиясига телевидение раҳбарларидан Элбек Мусаев ҳам киритилган, қолаверса, радио-телевидение раиси Эркин Ҳайитбоев хабардор.\n-Ҳали ўзимни танитганим йўқ, мақсадимни ҳам айтганим йўқ сиз эса ҳаммасига олдиндан жавоб бердингиз. Ёнингизда ким борлиги ўз йўлига, лекин Фозилбековга айтинг, ҳукумат номидан гапириш у кишига ҳавола қилинди. Биз ҳаққоният учун ҳукумат фикрини ҳам бермоқчимиз. Агар гапирмасалар репортажлар билан кифояланиб қоламиз, – дедим.\nЭлбек Мусаев илгари менинг вазифамни бажарган. Ижодий томондан талантли аммо раҳбар сифатида юмшоқ одам. Унинг ўрнига мени тайин этишганда уни бўшатишмади. И Битта кабинетда ишлаб юрдик. Кейин уни вазифаси аниқ бўлмаган биринчи ўринбосарликка ўтказишди. Мана энди ҳукумат комиссияси таркибига қўшишибди.\nҲозир эса телефонда гаплашаётган одам пичирлаб менинг гапларимни ёнидаги кишига такрорлади. У Фозилбеков эди. Менинг товушимни танигани учун телефон дастасини ёнидагилардан бирига берганди. У ингичка овозда “Ҳаммаси ўзини олиб қочади” деди. Бу гаплар менга эшитилиб турган бўлса-да, телефон дастасини тутган киши:\n-Билишимизча Адҳам ака Олий кенгаш раиси билан гаплашдилар, у киши ҳам рози бўлдилар. Телевизорда Абдуҳошим Муталов чиқадиган бўлдилар, – деди.\nБироздан кейин мяна Йўлдошевга сим қоқдим:\nБу билан у масалага сиз аралашманг ишорасини қилаётганди. Ёши бир жойга бориб қолган Элбек акани нега комиссия таркибига қўшганлари ҳам ойдинлаша бошлади.\nОрадан беш дақиқа ҳам ўтмай Ҳайитбоев телефон қилди:\n-Нима бўлаяпти ўзи? Сиз қачон бориб улгурдингиз? Мени шаҳарчага ўтказишмади-ку?! Бориб воқеаларни ўз кўзим билан кўриб келмоқчи эдим,-дедим ҳовлиқиб.\n-Бу томонга яқин келманг. Ҳеч кимни ичкарига киритишмаяпти. Қолаверса, воқеалар кеча кечаси юз берган, ҳозир эса шаҳарчада осойиш ҳукум сурмоқда. Менга муҳтарам Йўлдошев жаноблари телефон қилдилар, биров орқали эмас, шахсан ўзлари, халқимизни воқеалардан хабардор қилсак, дедилар. Ислом акам ҳам ҳассосият билан бу масалага эътибор бермоқдалар. У кишининг топшириқлари асосида Бош вазир халққа мурожаат қилади. Сиз бутун телевидениени ана шу ишга сафарбар қилинг, ички масалалар билан шуғулланинг, ташқи масалани мен билан Элбек акангизга қўйиб беринг, дарвоқе ана у бузғунчи депутатлар телефон қилишмаяптими?- деди у.\nРепортажларни кўриб, уларни Паркент, Фарғона воқеларидаги тасвирлар билан солиштириб хонамга қайтар эканман телефон жиринглади. Бу Бош вазир эди.\n-Бу масалани Ҳайитбоев билан Мусаев ҳал қиладиган бўлдилар. Мен фақат ёзиб олишга маъсул,-дедим.\n-Юз берган отишмаларда қон тўкилган.Қўлимизда репортажлар бор. Миршаблар ҳадларини билишмаган. Қолаверса, уларга ким буйруқ бергани эртами кечми ўртага чиқади. Баъзи тахминларимиз ҳам рост бўлиб чиқмоқда. Воқеа уюштирилганга ўхшaяпти. Бўлмаса нега миршабларга Божхона раҳбари бошчилик қилмоқда. Божхонанинг бу ишга нима алоқаси бор? Сиз ҳукумат раҳбари сифатида халқнинг олдига чиқиб, икки оғиз сўз айтмасангиз, ким айтади? Ахир бу воқеалар нега бошланди? Ўқ отган ким, ўлганлар ким, нима учун шунча воқеа юз бераяпти-ю ҳукумат жим? Бу саволлар фақат мени эмас, бутун халқимизни қизиқтиради. Ҳайитбоевнинг ибораси билан айтганда, биз бузғунчи депутатларни қизиқтиради, бу масала! Бугун оқшом телевидение ана шу саволларга жавоб бериши керак. Қўлимизда бошқа нарсалар ҳам бор. Талабалар шаҳарчасида студентларнинг олдида туриб “Ур” деб бақираётган йўлбошчиларни Паркент, Фарғона воқеалари ёзилган тасвирлардан ҳам топдик. Улар соқол қўйиб олган КГБ чилар эмасми?\n-Пезидент бўлганимда эди, мендан ёрдам сўрасангиз,-деб жавоб қилдим.\nШу дамда Бош вазирга раҳмим келди. Лекин республика раҳбарлари нима сабабдан халқнинг кўзига қарашдан чўчишмоқда, деб ўйладим. Халқимиз “Хўш, Каримов қаерда? Намойиш бўлган, ёнғин чиққан жойларга бориб, от миниб, оломонни тўхтатганман, дея такрорловчи зот нега кабинетидан чиқмаяпти? Агар у икки чақиримли йўлдан чўчимай Талабалар шаҳарчасига борганда, олам гулистон эди. Ўқлар отилмасди, қон тўкилмасди” деб ўйлашмайдими? Халқ ўйлайди-ю лекин халқнинг ўйлаганини булар ҳатто хаёлда жонлантиришга чўчийдилар.\nНаҳотки, юқоридан келган буйруққа кўр-кўрона бўйин эгиб, ўз қардошларига ўқ отсалар? Ахир бу талабалар Каримовнинг саройини кул қилиб кўкка учирмадилар? Бор-йўғи нонимиз қани, нега нонимизнинг баҳосини қиммат қилдингиз, деб сўрашди. Наҳотки, улар ўзларини қул деб билсалар, мансабдагиларнинг қули деб билсалар?! Ёки кийиб олган либослари уларни роботга айлантирдими? Қалби йўқ, ақли йўқ, фикрламоқдан, мушоҳада қилмоқдан маҳрум бўлган роботларга айландилар-ми? Балки бир кун бу талабаларнинг ҳам баъзилари миршаб бўлар? Улар ҳам ўз фарзандлари, ўз ака-укаларига қарши қурол кўтармайдиларми кейин? Қасос олмоқ учун шу йўлга бош ўрмайдилар-ми? Бир инсофсизнинг мансабини кўриқлаш, бир хоиннинг обрўйини асраш учун қон тўккан бу инсонларга нима дейиш керак?!\nҚизиқ нега талабаларнинг ҳузурига Бош прокурорни юборишди? Прокурорни у ерга юбориш кимнинг хаёлига келди экан? Табиийки президентнинг кўрсатмаси бўлмаса прокурор бормайди. Бундай шароитда таҳдиддан бошқа нарсани билмайдиган Бўритош Мустафоевни юборишни қандай тушиниш керак? Талабаларни қиздириш, бу ҳам фитна. Демак, юборган одам шуни истаган. Ҳар томондан қуршаб олинган, калтакланаётган, судралаётган одамга “сенинг жазонг ўлим” десангиз, у раҳмат дейди-ми? Ҳали ҳам талабаларимиз инсофли экан.\nОлий кенгаш раиси телефон қилди:\n-Сизни ҳам қийнаб қўйдик,-деди у ўзим қийналиб кетдим, деган оҳангда.\n-Халққа бирор гап айта олмасак, ана у қийин,- дедим. -Сизга нима? Ҳайитбоев ишнинг ичида, биринчи ўринбосари Мусаевни комиссияга қўшдик. Ана уларнинг виждони қийналсин. Қолаверса, бугунн бериладиган барча кўрсатувларни комиссиямиз аъзоси сифатида ўртоқ Мусаев кўриб чиқсин. Биласиз, бир иш юзасидан тергов бошланса, унга ҳеч кимнинг халақит қилишга ҳаққи йўқ. Биз текширув олиб бораяпмиз. Комиссиямиз фаолияти боши берк кўчага кириб қолмаслиги учун ҳар турли тадбирлар олишимиз керак. Эшитишимча, сиз Талабалар шаҳарчасига мухбирларни юборибсиз-ми?\n-Мухбирларнинг бориб бормаслиги сиз учун воқеа эмас, лекин бир депутатнинг миршаблар томонидан йўлдан қайтарилиши сизни қизиқтириши керак, чунки раисимиз бўласиз.\n-Сиз бормасангиз ҳам воқеаларга аралашганингизни биламиз. Бундан бу ёғига эҳтиёт бўлинг,- деди Йўлдошев ва қўшимча қилди.- Ислом акамларнинг топшириқлари билан ҳозир Бош вазир ўринбосари Эркин Самандаров етиб боради. Мусаевдан кейин кўрсатувларга назар ташлайди ва лозим топса, “Ахборот”да чиқиб гапиради. Ҳа, дарвоқе бу ишни ўрганиш бизга топширилган. “КГБ” деган нозик гапларни айтиб юрган экансиз, бирор далилингиз бўлса комиссияга топширинг. Бўлмаса бундай обрўли идоранинг шаънига тош отманг-ки, охири бахайр бўлмайди.\n-Илтимос, кириб Каримовга айтинг, кўрсатувларимизга цензура қўйишаяпти. Ттелевидение раҳбарлигига келаётганимда бу масалани кўтаргандим ва у киши “Биров цензура қўядиган бўлса бошини оламан”, деган эдилар. Талабалар шаҳарчасидаги воқеа дунёга ёйилди. Москва ҳам кўрсатади, бизнинг жим туришимиз жиноят бўлади,- дедим. -Ҳозир шунинг маслаҳати бўлаяпти,-деди котибият бошлиғи.-Оқсоқолнинг ҳузурларида шу хусусда мажлис ўтказилмоқда.\n-Майли, буни Ҳайитбоев билан гаплашамиз,-деди Йўлдошев ва бошқа телефон жиринглаётганини айтиб, суҳбатни кесди. Беш дақиқа ўтар-ўтмас хонамга Ҳайитбоев кириб келди:\n-Сиз ўзингиз нега бир неча марта бориб келдингиз-у камера олиб бормадингиз. Сиз ва менинг вазифам у ерга бориб келишдан иборат эмас. Биз хабарчимиз. Халқни воқеалардан хабардор этишимиз керак. Агар бу ишни уддалай олсак, асосий вазифани бажарган бўламиз, адолатсизликнинг йўлини кесамиз, ўйинлар учун имкон қолдирмаймиз. Ҳозир эса вақтдан бой бераяпмиз, ёлғоннинг гуллашига йўл очаяпмиз,- дедим.-Эътибор қилдингиз-ми, нега миршабларга Божхона раҳбари Урайим Абуғаниев етакчилик қилаяпти?\n-Оиламизда фикрлашга ҳаққимиз бор. Бу ерда эса оиламизнинг раиси Ислом акамиз. У киши халқимизга ёмонликни раво кўрмайдилар. Тўғрисини танлайдилар. Биз эса айтганларини бажаришимиз керак. Эфирни мен тўхтатдим ва концерт қўйишни айтдим. Бекордан бекорга Элбек акани айбламанг!\nЭркин Ҳайитбоевнинг кулгичлари доим кулиб тургани учун у худди масхара қилиб гапираётгандек туюлса-да, бу гапларни жиддий оҳангда, самимий айтаётганди. Ўйланиб қолдим. Ё мен бошқа бир дунёдан буларнинг орасига тушиб қолдим ёки булар ҳақу мен ўжарман. Ҳозир яна бироз тортишсак, жанжаллашиб қолишимиз аниқ, индамай қўйсам бора-бора индамасга айланаман. Баъзиларига шу билан баравар булиб ўтираманми, дея қўл силтайсан, айримларининг ошқовоқ каллаларига бир калима ҳам сингдиролмай хуноб бўласан, мана бундайлар эса бетон девордек гап: бош урсанг бошинг ёрилади, сўзинг ўзингга қайтади, асаблашиб жиғи бийрон бўласан.\n-Оғзингиздан бу гапни шамол учирсин! Худо сақласин, деб гапирсангиз-чи, ука. Дарвоқе, концертларни бекор қилиш ҳақидаги буйруғингиз ички низомга қарши!\n-Мен Мусаев билан репортажларни кўришим керак. Ҳозир Самандаров ҳам келадилар. Сиз бу масала билан эрталабдан буён шуғулланаяпсиз, ҳамма гапдан хабардорсиз. Улар билан учрашсангиз. Қолаверса, ўзингизни одамларингиз,- деди Ҳайитбоев киноя билан.\nУнинг киноясига шиддатли бир қараш билан жавоб бердим-да қабулхонага чиқдим. Шоир Ёдгор Обид билан бирга “Бирлик”нинг тиниб-тинчимаган аёллари келишганди.\n-Мотам фикрингизни қўллайман, лекин концерт қўяётганимиз йўқ. Концерт ва ўйин-кулги дастурларини бекор қилганман. Кечқурун, Худо хохласа, воқеалар ҳақидаги репортажларни намойиш этамиз.\n-Худо хохласа-ми ёки Каримов хохласа-ми?- заҳарханда жилмайиш қилди Ёдгор Обид.\nМен ҳеч нарса демадим. Ростдан ҳам Каримов хохламаган бўлса керак-ки, репортажларни кўрсатувдан олдин қараб чиқишга қарор қилишди. Раис олдиндан “Эфирни тўхтатдим” деб айтди.\n-Аллоҳ мададкор бўлсин, бу даҳшатни халққа кўрсатинг. Концертларга ҳам чек қўйинг. Биз эса бу масалада сизга керакли ёрдамни берамиз,- деди.\nУлар ҳукумат идораларига ҳам боришганини, Талабалар шаҳарчасида ўқ отган қотилларга қарши норозилик намойиши ўтказганларини, бу масалани мутлоқ охирига етказажакларини айтиб, чиқиб кетдилар. Улар кетар эканлар, кейинги ҳафта “Бирлик” фаоллари иштирокида бир баҳс дастури тайёрлашни ҳам келишиб олдик.\nХайриятки, шундай инсонлар бор, деб ўйладим. Агар улар ҳам фақат ўз ўғил-қизларинигина ўйласалар ва бутун эркларини тепадаги битта одамга бериб қўйсалар, ана унда олам гўристон бўлади. Бу аёлларнинг ҳар бири оиласида она, фарзандларининг ташвиши билан югуради, яна қаердадир ишлайди ҳам. Шунга қарамай адолат излашади. Бу адолатни ўзлари учун излашади-ми? Йўқ, шу халқим ҳам бошқалар каби ойдинликда яшасин, нурга илҳақ бўлмасин, зулм остида эзилмасин, дейишади. Халққа, Ватанга бўлган муҳаббат юракларида чўғга айланган. Бу чўғ қалбларини ёндириб туради. Шу оташдан куч оладилар. Баъзилар уларни англамайдилар. Ўтганнинг ўроғи, кетганнинг кетмони билан иши бор буларнинг, дейишади. Ҳа, ишлари бор. Ўша ўроқ миллатнинг бошини кесмасин, ўша кетмон инсонлар оёғининг остини ковламасин, дейишади. Оз бўлсаларда, хайриятки, улар бор.\nMister Qalampir, on July 16, 2013 at 2:31 pm said:\nTalabalar turgan xonalar eshiklari mirshablar tomonidan sindirilib hattoki namoyishga chiqmagan talabalar ham o’lasi qilib kaltaklangan. Bu esa o’tmishdagi urushlarda xalqni talash uchun xonadonlarga bostirib kirilgani sahnasiga o’xshash! Bu yerda esa qaysidiq ifloslar manfaatiga boshqinchilik ko’rinishida xizmat qilishgan. Demak, mirshablarga aniq belgilangan buyruq berilmaganida talabalar koptok kabi o’ynalmagan bo’lishardi. Mana bu qonli futbol. Talabalar esa koptok bo’lgan xolos.


03:40 13 Июл 2020\n13:47 20.09.2017 (Янгиланган 21:42 24.09.2017) Ҳавола олиш\nХусусан, Шавкат Мирзиёев бугунги кунда Ўзбекистонда муҳим иқтисодий ва ижтимоий ислоҳотлар олиб борилаётгани, Ўзбекистон Ўрта Осиё мамлакатлари билан дўстона қўшничилик муносабатлари ривожлантиришга ҳаракат қилинаётгани ҳақида сўзлаб берди.\nШунингдек, Ўзбекистон президенти ҳудуд хавфсизлигига таҳдид солаётган муаммалар Афғонистонда тинчлик ўрнатиш масаласига алоҳида тўхталиб ўтди. Бу борада Шавкат Мирзиёев АҚШ президенти маъмуриятининг Афғонистон билан қўшни мамлакатлар билан келишган ҳолда тинчлик ўрнатиш ташаббусини қўллаб қувватлади.\nУндан ташқари Шавкат Мирзиёев Ўрта Осиёнинг экологик муаммоси бўлган — қуриб қолаётган Орол денгизи борасидаҳам тўхталиб ўтди. Ўзбекистон президенти ўзи билан олиб келган харитани намойиш қилди.\nСўзининг давомида Шавкат Мирзиёев бутун дунё ёшлари орасида террорчилик тарқалиб бораётганига эътибор қаратди. Ўзбекистон президенти ушбу муаммони ёшларга ўз имкониятларини намойиш қилиш учун янги шароитлар яратиб бериш орқали ушбу муаммони ҳал қилишни таклиф қилди.\nНутқининг сўнггида Ўзбекистон президенти бутун дунёда таълим ва ўрганиш орқали диний тоқатлиликни оширишга даъват қилди. Президент бу борада Ўзбекистонда ислом цивилизацияси маркази ташкил қилинаётганини эслатиб ўтди.


Хитойда коронавирусни қандай даволашмоқда? - Zamin.uz\n19:43 / 04.03.2020\nХитойда коронавирусни қандай даволашмоқда?\nCovid-19 коронавируси ёйилиши 14 мамлакатда ҳозиргача 3215 одамнинг ҳаётига зомин бўлди. Ўлим ҳолатлари Хитойдан ташқари, Австралия, Эрон, Испания, Италия, АҚШ, Таиланд, Тайван, Франция, Жанубий Корея, Япония, Ироқ, Сан-Марино ва Филиппинда қайд этилган — бу мамлакатларда жами 234 киши ҳалок бўлган.\nБироқ, айни пайтга келиб коронавирус инфекцияси билан зарарлангани расман тасдиқланган 50 691 киши муваффақиятли даволанди.\n14 кундирки соғаяётган беморлар сони янги қайд этилган ҳолатларга нисбатан ошиб бормоқда.\nШу билан бирга, дунё олимларининг бор куч билан ҳаракат қилишларига қарамай, вирусга қарши вакцина ҳамон мавжуд эмас.\nБир вақтнинг ўзида АҚШ ва бошқа мамлакатлардаги бир нечта компаниялар сичқонлар ва денгиз чўчқалари устида тажриба ўтказишмоқда, аммо вакцинани одамда синаб кўриш апрель ойидан эрта юз бермайди ва унинг самарадорлигини тасдиқлаш ҳамда барча бюрократик расмиятчиликлар бажарилишига фақат йил охирига бориб эришилиши мумкин.\nХўш, қандай қилиб беморлар шу қадар муваффақиятли даволанмоқда?\nУмумий стратегия: арбидол\nКоронавирус эпидемияси бошлангандан буён кўплаб дорилар синаб кўрилди — асосан симптоматик йўл орқали, яъни касалликнинг ўзига эмас, балки унинг типик кўринишларига қарши.\nШуни таъкидлаш керакки, Covid-19’нинг ўзига хос аломатлари йўқ — бу маънода касаллик шамоллаш ёки грипп каби бошқа респиратор вирусли инфекциялардан унчалик фарқ қилмайди ва у худди шу тарзда ўпка яллиғланиши ҳам айланиши мумкин.\nДеярли барча беморларда иситма, умумий ҳолсизлик ривожланади, уларнинг 60 фоизида қуруқ йўтал бошланади. Тахминан беморларнинг учдан бир қисми мушак оғриғи ва нафас қисилишидан шикоят қилади, ваҳоланки бу аломатлар касаллик бошланганидан кейинги қарийб бешинчи куни пайдо бўлади. Бош ва томоқ оғриғи фақат бир неча беморда кузатилган.\nФевраль ойи ўрталарида Lancet тиббий журналида йўтал, титроқ ёки томоқ оғриғидан шикоят қилаётган беморларни даволаш учун шахсий алгоритмини ишлаб чиққан хитойлик шифокорларнинг хати нашр этилди. Умумий қон текшируви ва кўкрак қафаси компьютер томографиясидан сўнг, беморлар вирусли пневмония ва коронавируснинг ўзига текширилади.\nАгар натижа салбий бўлса, беморга стандарт антибиотиклар буюрилади — азитромицин ёки амоксициллин. Агар ижобий бўлса, бемор изоляция қилинади ва респиратор фторхинолонлар ва арбидол билан даволанади.\nОғир ҳолатларда, агар қон кислород билан тўйинганлиги 93 фоиздан пастласа, муолажага одатда чидамли инфекцияни даволаш учун ишлатиладиган немоноксацин ва синтетик антибиотик линезолид қўшилади.\nЮқорида айтиб ўтилганидек, ушбу дориларнинг барчаси касалликнинг фақатгина умумий белгиларини йўқ қилишга қаратилган. Covid-19’дан махсус терапия курси мавжуд эмас, аммо уни яратиш устида жадал ишланмоқда.\nФевраль ойи ўрталарида хитойлик шифокорлар коронавирус билан самарали курашишда хлорохин ёрдам беришини аниқлашди — бу препарат безгакнинг олдини олиш ва даволаш учун кенг қўлланади. Энди уни Covid-19 билан оғриган беморларни ҳам даволаш бўйича расмий тавсияларга киритиш сўралмоқда.\nЯна бир нечта дорилар клиник синовлардан ўтмоқда. Улардан бири умифеновир (арбидолнинг ўзгинаси): шифокорлар унинг коронавирус инфекциясига қарши курашда қанчалик самарали эканлигини аниқлашга ҳаракат қилишмоқда.\nБошқа икки потенциал дори — ОИВ касалларини даволаш учун ишлатиладиган лопинавир ва дастлаб Эбола безгаги ҳамда Марбург вирусини даволаш учун ишлаб чиқилган ремдезивир.\nДаво топишига мутлақо умид қолмаган беморларни қутқариш учун хитойлик шифокорлар қўллаган сўнгги чора бу бошқа тузалган беморлардан олинган қон плазмаси инъекциясидир.\nАйнан ушбу усул 2003 йилда SARS атипик пневмониясининг оғир ҳолатларини даволашда қўлланган ва жуда муваффақиятли бўлган. Шу муносабат билан, 2014 йилда Жаҳон соғлиқни сақлаш ташкилоти Эбола иситмаси ва бир йил кейинги MERS вирусини даволаш учун бундай инъекциялардан фойдаланишни тавсия этди.\nКоронавируснинг тасдиқланган барча ҳолатларининг 85 фоизидан кўпи Хитойда қайд этилган. Шундай қилиб, касалхонага ётқизилган беморларнинг деярли барчасига одатий дори-дармонлар билан бир қаторда, анъанавий хитой тиббиёти (АХТ) препаратлари буюрилган.\nУмуман олганда, Хитойнинг Фан ва технологиялар вазирлиги маълумотларига кўра, Covid-19 инфекцияси борлиги тасдиқланган 60 мингдан ошиқ киши АХТ билан даволаш курсидан ўтган.\nАХТ даволаш формуласи Гуанчжоу шаҳридаги саккизинчи халқ касалхонасида ишлаб чиқилган, Гуандун вилояти Фан ва технологиялар вазирлиги томонидан тан олинган ва минтақавий ҳокимият томонидан расман тасдиқланган.\nХанчжоудаги юқумли касалликлар касалхонасининг АХТ бўлими бошлиғи Ю Цзяньхуанинг Хитойнинг CCTV телеканалига айтишича, унинг беморлари иккита анъанавий дориларни қабул қилишади: бири ўпкада балғамдан халос бўлишга ёрдам беради, бошқаси яллиғланиш билан курашади.\nХитой коронавирус “Замин” янгиликларини “Youtube”да кузатиб боринг\n8-03-2020, 10:23, Дунё\n2-03-2020, 10:30, Дунё\n25-02-2020, 13:03, Дунё\nХитойда коронавирусдан бир кунда 65 киши вафот этди\n5-02-2020, 10:38, Дунё\nХитойда коронавирус билан зарарланган биринчи бемор даволанди\n25-01-2020, 11:48, Дунё


Намозгоҳнинг ноласини ким тинглайди? - Халқ сўзи\n15:03 14 Май 2019 Маданият\nМаълумотларга қараганда, айни дамда Бухоро вилоятида жами 660 та (мажмуа ва ансамбллар таркибидаги объектлар билан бирга ҳисоблаганда жами 777 та) моддий маданий мерос объекти мавжуд. Улар давлат муҳофазаси остига олинган. Тарихий ёдгорликларни асраш, таъмирлаш борасида муайян ишлар олиб борилмоқда.\nБу ўринда Бухоро шаҳрининг тарихий марказида амалга оширилаётган кенг қамровли ишларни эслашнинг ўзи кифоя. Ёки бошқа бир далил. Маданий мерос объектларини муҳофаза қилиш ва улардан фойдаланиш илмий – ишлаб чиқариш бош бошқармасининг Бухоро ва Навоий вилоятлари бўйича минтақалараро давлат инспекциясида ишловчиларнинг билдиришларича, ҳозиргача 52 та объект инвестиция киритиш шарти билан тадбиркорларга танлов асосида берилган. Бу эса мазкур тарихий иншоотларни асраб – авайлаш, таъмирлаш, улар умрига умр қўшишда қўл келади.\nШу билан бирга турли сабабларга кўра эътибордан четда қолаётган, ташқи таъсир (ёмғир) оқибатида нураб бораётган ноёб ёдгорликлар ҳам афсуски, оз эмас. Улардан бири Намозгоҳ масжидидир. Бу ҳақда тўхталишдан аввал обидага оид айрим маълумотларга бир қур назар ташлаш фойдали, албатта.\nБуюк аждодимиз Муҳаммад Наршахийнинг “Бухоро тарихи” асарида ёзилишича, турк хоқони Арслонхон шаҳарга яқин жойда намозгоҳ қилишга буйруқ берган. Натижада 1129 -1120 йилларда Намозгоҳ қуриб битказилган. Бу ерда Ийд намози ўқилган. Байрам қилинган. Ён – атрофи боғ – роғ, жуда хушманзара бўлган. Бинобарин, Намозгоҳ 900 йиллик тарихга эга. Бунақанги узоқ ва бой тарихга эга обидалар дунёнинг ҳамма жойида ҳам учрайвермайди. Лекин Намозгоҳнинг бугунги аҳволини кўрган киши ёқа ушлаши тайин. Салобатли иморат қаровсизлик оқибатида нураб бормоқда. Унинг минбари, меҳроби, супаси, ҳовузи,нураган деворларини кўрган киши бу обиданинг эгаси борми, деган мулоҳазага бориши тайин. Тутдек тўкилиб бораётган тарихий обидага боқаркансиз, мабодо Намозгоҳнинг тили бўлганида оҳи – ноласи дунёларга сиғмас эди, деб юборасиз. Пештоқидаги қадимий битиклар кўчиб тушганини айтмайсизми?!\nНамозгоҳ шу пайтга қадар таъмирланмаган, деган фикрдан йироқмиз. Таъмирланган. Аммо ишлар қўл учида бажарилган. Йўлакларнинг аҳволи бунинг яққол тасдиғидир. Ҳали беш – олти йил ўтар – ўтмас, йўлак тошлари ўрнидан кўчиб кетган. Эсиз меҳнат, эсиз маблағ. Мабодо, фалакнинг\nгардиши бир айланиб, Намозгоҳдек салобатли иншоотни қурган меъмор тирилиб келса, бу ерни таъмирлаган одамларга нима деган бўлар эди?! Бунисини билмадик. Ҳар ҳолда “Отангизга балли” демаган бўларди.\nШуларни ўйларкансан, Бухорода, эҳтимол, барча вилоятларда тарихий ёдгорликларни асраш ва таъмирлашга ихтисослашган мутахассис кадрлар тайёрловчи махсус мактаблар очиш мавриди келмадимикан, деб ўйлаб қоласан, киши. Негаки, ҳозир обидаларни асл ҳолича таъмирлай оладиган меъмору қурувчилар бармоқ билан санарли даражада оз. Уларнинг ҳам кўпчилиги кексайиб қолишган...\nШу ҳудуддаги экин майдонининг аҳволини кўриб, эссиз ер, деб юборасан, киши. Агар шаҳар ободонлаштириш ташкилоти ўз ишчиларини лоақал бир кун жалб этганида ҳам бу ер бир обод гўшага айланиши тайин эди. Жилла бўлмаса, Намозгоҳнинг олд қисмидаги бир парча ерни кўз кўрса қувонадиган гулзор қилиш мумкин –ку? Буни алоҳида таъкидлашимизнинг боиси бор. Обиданинг ёнида вилоят перинитал маркази, нефт ва газ коллежи бинолари қад ростлаган. Йўлнинг нариги томонида эса кореялик инвесторлар томонидан замонавий клиника барпо қилинди. Бухоро тиббиёт коллежи, спорт мактаби қўл чўзса етгудек масофада жойлашган. Шаҳарнинг обод, гавжум жойида не – не кечмишларнинг тилсиз гувоҳи бўлган Намозгоҳ шундай забун аҳволда туриши керакми?!\nАгар Намозгоҳ ва унинг ён – атрофи ободонлаштирилса, зарур шарт – шароитлар яратилса, бу ердан хорижий сайёҳларнинг ҳам, бухороликларнинг ҳам қадами узилмайди. Обиданинг умрига умр қўшилади. Намозгоҳда ҳар куни байрам бўлади. Ҳозирча эса... бу ширин бир орзу, холос.


Энг муҳим амалёт!!! | Urgut.uz\nЭнг муҳим амалёт!!!\n11.05.2020 - 21:19\nДавлат ва жамият тараққиётида аниқ статистика энг муҳим амалиёт ҳисобланади. Ҳозирги тез ўзгариб бораётган шиддатли замонда бу соҳанинг ўрни ва нуфузи янада ортиб бормоқда. Гап аҳолини рўйхатга олиш ҳақида бўлиб, бу амалиёт ҳам бевосита статистикага дахлдор.\nҲар қандай соҳани ривожлантиришда юзаки ва тахминий маълумотлар ҳамда ноаниқ кўрсаткичлар билан узоққа бориб бўлмайди. Режа ва дастурларнинг пухта ишлаб чиқиши, манзиллилиги, стратегик ислоҳатларнинг самарадорлиги бу борадаги маълумотларнинг аниқ ва ишончлилигига жуда ҳам боғлиқ.\nЕр юзидаги ҳар бир мамлакат ўзининг аҳолиси ва унинг яшаш ҳолати бўйича аниқ маълумотларга эга бўлиш мақсадида мунтазам равишда аҳолини рўйхатга олади. Дунёнинг кўпгина ривожланган мамлакатларида аҳоли ўртача ҳар ўн йилда бир марта ҳисобга, рўйхатга олинади. Тарихга назар соладиган бўлсак, Ўзбекистон ҳудудида илк бор аҳолини рўйхатга олиш тадбири 1897 йилда бошланган экан. Шундан кейин 1926, 1939, 1959, 1970, 1989-йилларда аҳолимиз рўйхатга олинган.\nАҳолини рўйхатга олиш орқали мамлакат аҳолисининг аниқ сони, ёши, жинси, фуқоролиги, миллий таркиби, оилавий аҳволи, маълумоти, касби, уй-жой билан таъминланганлик даражаси, меҳнат ресурслари, бандлиги ва ишсизлиги, даромад манбалари сингарилар бўйича батафсил маълумотлар тўпланади.\nМаълумки Бирлашган Миллатлар Ташкилоти 2015 йил 10 июнда “2020 йилда аҳоли ва уй-жой фондини рўйхатга олиш борасидаги принциплар ва тавсиялар” резолюцияси қабул қилинди. Бу халқаро ҳужжатга асосан БМТ га аъзо давлатлар ҳар ўн йилда камида бир марта аҳоли ва уй-жой фондини рўйхатга олишни ўтказиш белгилаб қуйилди. Ҳозирда марказий Ҳамдўстлик мамлакатларида бу жараёнга тайёргарлик авжида. Хусусан, Ўзбекистонда ҳам. Президентимизнинг 2019 йил 5 февралдаги “Ўзбекистон Республикасида 2022 йилда аҳолини рўйхатга олишни ўтказиш консепциясини тасдиқлаш тўғрисида”ги Фармони бу соҳада ҳуқуқий асос бўлиб хизмат қилади.\nБинобарин, аҳолини рўйхатга олиш орқали аҳоли жон бошига тўғри келадиган макроиқтисодий кўрсаткичлар ҳисобланади. Шунингдек юртдошларимиз мигирацияси тўғрисида аниқ маълумотлар шакиллантирилади. Бунинг оқибатида республика ва ҳудудларни ижтимоий-иқтисодий ривожлантириш, янги иш ўринлари яратиш, аёллар ва болалар саломатлигини яхшилаш ва оилаларга тегишли ёрдам кўрсатиш бўйича дастурларни манзилли ишлаб чиқиш имконияти кенгаяди. Аҳоли пунктлари инфратузулмасини яхшилаш, меҳнат ресурсларидан оқилона фойдаланиш ва самарали жойлаштириш бўйича қисқа, ўрта ва узоқ муддатли прогнозлар, дастурларни ишлаб чиқишда бу маълумотлар ниҳоятда муҳимдир. Аҳолини рўйхат олиш натижасида миллий барқарор ривожланиш мақсадларини амалга ошириш кўрсаткичларини шакиллантириш ва мониторингини юритиш халқаро ташкилотлар ва фойдаланувчилар таҳлиллари учун кенг қамровли ахборотлар манбаи яратилади.\nМазкур консепция асосида Ўзбекистон Республикаси Давлат статистика Қўмитаси ва бошқа манфаатдор вазирлик ва идоралар билан биргаликда Ўзбекистон Республикасининг “Аҳолини рўйхатга олиш тўғрисида” ги Қонуни лойиҳаси ишлаб чиқилиб, кенг муҳокама ва ҳуқуқий экспертизалардан сўнг 2020 йил 16 март куни Президентимиз томонидан имзоланди. Мазкур Қонун 5 боб 31 моддадан иборат бўлиб, унда Қонуннинг мақсади, асосий тушунчалари, аҳолини рўйхатга олишнинг вазифалари ва принсиплари баён этилган. Асосий принсиплардан бири сифатида даврийлик принсипи, яъни аҳолини рўйхатга олиш ўн йилда камида бир марта ўтказилиши ҳамда аҳолини рўйхатга олишни ўтказиш тўғрисидаги қарор Ўзбекистон Республикаси Президенти томонидан қабул қилиниши белгилаб қуйилган.\nШахсга доир маълумотларнинг махфийлиги ҳам муҳим принсиплардан бири ҳисобланиб, бунда аҳолини рўйхатга олиш жараёнида йиғилган шахсга оид барча маълумотлар махфий ҳисобланиб, улар респондентнинг розилигисиз ошкор этилмаслиги ва тарқатилмаслиги қатъий белгиланган.\nШу йил 21 апрелда “Халқ сўзи” газетасида Ўзбекистон Республикаси Давлат статистика Қўмитаси раиси, иқтисодиёт фанлари доктори, профессор Б.Бегаловнинг “Мустақил Ўзбекистон илк бор ўз аҳолисини рўйхатдан ўтказади” сарлавҳали долзарб мақоласи эълон қилинди. Таҳлилий мақолада аҳолини рўйхатга олиш тарихи, дунё мамлакатлари тажрибаси, бу борада мамлакатимизда амалга оширилаётган амалий ишлар, олдинда турган вазифалар аниқ ва равшан баён этилган.\nУргут туман статистика бўлими.


Самарқандда қайси поликлиникаларда рақамли рентген аппарати кечаю-кундуз ишлаши маълум бўлди\n06.08.2020 | 09:59\nСамарқанд вилояти ҳокими ўринбосари Рустам Қобилов иштирокида брифинг бўлиб ўтди. Брифингда қайси поликлиникаларда 24 соат рақамли роентген аппаратлари ишлаётгани маълум қилинди.\n«Иситма қилган ҳолларда 103 га, 1105 га ёки оилавий поликлиникага мурожаат қилинг. Шифокорларнинг назоратисиз даволанишга уринманг. Бугунги кунда туман оилавий, марказий поликлиникалари 24 соат ишламоқда.\nСамарқанд шаҳридаги иккинчи ва тўртинчи оилавий поликлиникаларда рақамли рентген аппарати 24 соат ишлайди. Фуқаролар учун кечаю-кундуз ўзларига қулай бўлган вақтда оилавий рентген таҳлилига тушиши мумкин», — дейди вилоят ҳоким ўринбосари.\nМаълумот учун, вилоятда 5 август куни 39 нафар коронавирус инфекциясига чалинган бемор соғайди.\nAввалроқ Бухорода коронавирус беморларини қабул қилиш ва тақсимлаш маркази ташкил этилгани ҳақда хабар берилганди. Шунингдек, Тошкентда ДХХ, ИИВ ва Мудофаа вазирлиги 2—3 кун ичида қўшимча даволаш марказлари фаолиятини йўлга қўйиши маълум қилинганди. Ўзбекистонда коронавирусга чалинган беморларни даволашга ҳарбий шифокорлар ҳам жалб қилиниши ҳақда хабар берилган.\nУндан ташқари, Пастдарғомда ишга туширилган 1000 ўринли карантин марказига 10 кун ичида қанча фуқаро олиб келингани маълум бўлди. Шу билан бирга, Самарқандда янги ПЗР лабараториялари ишга туширилгани ҳақида хабар берилган эди. Самарқанд ҳокими эса аҳолининг тез ёрдамга мурожаатлари сезиларли даражада камайганини айтган.


Хамроев Соли Фармонович » Учкудуқ туман ҳокимлиги расмий веб-сайти\nБош саҳифа / Туман ҳокимияти / Раҳбарият / Хамроев Соли Фармонович\nУчқудуқ туман ҳокими\nҚабул кунлари: Ҳар хафтанинг жума ва шанба куни\nЭлектрон почта: s.hamroyev@navoi.uz\n1965 йили Навоий вилояти, Қизилтепа туманида туғилган.\nМалумоти: Олий, 1988 йилда Тошкент қишлоқ хўжалиги институтини, 2004 йилда Ўзбекистон Республикаси Президенти ҳузуридаги Давлат ва жамият қурилиши академиясини тамомлаган.\n1988-1993 йй. - Қизилтепа тумани давлат хўжалигида агроном, бўлим бошлиғи\n1993-1994 йй. -Қизилтепа туман Ёшлар Иттифоқи ташкилотида ташкилий ишлар бўлими бошлиғи\n1994-1997 йй. - Қизилтепа тумани "Маҳалла” жамғармаси раиси\n1997-2001 йй. - Қизилтепа туман ўсимликларни ҳимоя қилиш маркази директори\n2001-2003 йй. - Қизилтепа тумани қишлоқ ва сув хўжалиги бошқармаси бошлиғининг биринчи ўринбосари\n2003-2004 йй. - Ўзбекистон Республикаси Президенти ҳузуридаги Давлат ва жамият қурилиши академияси тингловчиси\n2004-2007 йй. - Қизилтепа тумани қишлоқ ва сув хўжалиги бўлими бошлиғи\n2007-2008 йй. – Ўзбекистон Республикаси Қишлоқ ва сув хўжалиги вазирлиги Пахтачиликни ва техник экинларини ривожлантириш бошқармаси бошлиғининг ўринбосари, бошқарма бошлиғи\n2008 – 2017 йй. - Вилоят ҳокимининг қишлоқ ва сув хўжалиги масалалари бўйича ўринбосари\n2017 й вҳ Учқудук туман ҳокими\nТуманда олий мансабдор шахс бўлиб, айни бир вақтда ҳудудда вакиллик ва ижроия ҳокимиятини бошкаради.\nТуманни иқтисодий-ижтимоий, маданий-маърифий ривожлантириш масалаларини мувофиқлаштиради ва унинг бозор тамойилларига асосланган замонавий йўналишларини хаётга кенг жорий этиш ҳамда ислохотларни чуқурлаштиришга раҳбарлик қилади. Халқ фаравонлигини оширишнинг зарур чора-тадбирларини белгилайди. Ўзбекистон Республикаси Қонунлари, Олий Мажлис қарорлари, Республика Президенти Фармонлари, қарорлари, фармойишлари, Вазирлар Маҳкамаси ва вилоят ҳоким қарорларининг ижросини ташкил этади.\nҚонунийлик, ҳуқуқ-тартибот, фуқаролар хавфсизлигини таъминлаш, уларнинг хуқуқларини ҳимоя қилиш ва саломатлигини мухофаза этиш билан боғлик чора-тадбирларни кўради, табиий офатлар, эпидемиялар, шунингдек, бошқа фавқулодда вазиятларда тегишли ишларни ташкил этади. Қишлоқ хўжалигида амалга оширилаётган иқтисодий ислохотларни чуқурлаштириш, қишлоқ ижтимоий инфраструктурасини ривожлантириш масалаларини мувофиқлаштириш, чорвачиликда ислохотларни такомиллаштириш, фермер хўжаликлари манфаатларини ҳимоялаш масалаларини назоратга олади.\n«Кадрлар тайёрлаш миллий дастури»ни амалга оширади.\nИжрои ҳокимияти органларининг тузилмасини ва штатларини қонунга асосан белгилайди ва ўзгартиради. Навоий вилояти ҳокимлиги девони билан келишилган холда туман ҳокими биринчи ўринбосари ва ўринбосарларини тайинлайди хамда уларни Халқ депутатлари туман Кенгаши тасдиғига тақдим этади. Ислохотларни чуқурлаштириш йўлида маҳаллий давлат ҳокимияти органлари фаолияти самарадорлигини янада оширишни таъминлайди.\nЎзбекистон Республикасининг Конституцияси, «Маҳаллий давлат ҳокимияти тўғрисида»ги Қонуни ва бошқа қонунларга амал қилган холда ўз ваколатларини амалга оширади.\nҚуйидаги Кенгашлар ва комиссиялар ишига раҳбарлик қилади:\nҲуқуқни мухофаза қилиш, солиқ, ҳарбий ва мудофаа идоралари ишини мувофиқлаштирувчи Кенгаши;\nНазорат органлари фаолиятини мувофиқлаштирувчи ҳудудий Кенгаши;\nҚишлоқ хўжалигида иқтисодий ислохотларни чуқурлаштириш комиссияси;\nНаркотик моддаларини назорат қилиш комиссияси;\n«Маънавият ва маърифат» туман Кенгаши;\nВояга етмаганлар билан ишлаш комиссияси;\nТопонимик объектларга ном бериш туман комиссияси;\nЎзбекистон Республикаси Президентининг 2004 йил 25 майдаги ПФ-3434 сонли фармонининг ижросини таъминлаш буйича доимий комиссия;\n«Камолот» ЁИХ туман Кенгашининг Васийлик ва хомийлик кенгаши;\nЎзбекистон Республикаси Давлат тили ҳақидаги ва лотин ёзувига асосланган ўзбек алифбосини жорий этиш комиссияси\nОдам савдосига қарши курашиш туман комиссияси\nҲокимлик бўлимлари ва туман ташкилотлари:\nТуман ҳокимининг биринчи ўринбосари ва ўринбосарлари\nТуман ҳокимлиги ташкилий-назорат гуруҳи;\nҲокимлик умумий бўлими;\nТуман ҳокимлиги қишлоқ хўжалик масалалари бўйича мутахассиси;\nҲокимлик вояга етмаганлар билан ишлаш комиссияси маьсул котиби;\nТуман ички ишлар бўлими;\nТуман божхона бўлими;\nТуман ем бирлашмаси;\nТуман ширкат (фермер) хўжаликлари;\nТуман ўрмон хўжалиги;\nТуман ветеринария бўлими.\nБўлими: Туман ҳокимияти / Раҳбарият\nБафоев Фаррух Жўрақулович\nНегматов Алиқул Нурмаматович\nШамуратов Марат Халмуратович


«Бухоро» нефт заводи вақтинча тўхтатилди - EFFECT.UZ\n«Бухоро» нефт заводи вақтинча тўхтатилди\n. 05:00 | 09.04.2021\n“Бухоро” нефтни қайта ишлаш заводи 5 апрелдан 10 кун муддатга тўхтатилди. Бу ҳақда “Ўзбекнефтгаз” АЖ матбуот хизмати хабар бермоқда.\nЖорий таъмирлаш ишларига Россиянинг “ХимМонтажНаладка” компанияси жалб қилинган бўлиб, технологик қурилмадаги печь қувурларини замонавий усулларда тозалаш ишлари амалга оширилади.\n“Умумий нафтани водород ёрдамида тозалаш” технологик қурилмасида мавжуд эски турдаги катализаторни Франциянинг “Axens” компанияси томонидан ишлаб чиқарилган “HR-608” янги турдаги катализаторига алмаштирилади.\nЗаводда таъмирлаш ишларини хавфсиз олиб бориш бўйича барча зарурий чоралар кўрилган, таъмирлаш ишларини белгиланган муддатларда якунлаш жадваллари ишлаб чиқилган.\nИстеъмолчиларга нефть маҳсулотларини узлуксиз етказиб бериш юзасидан барча чоралар кўрилган бўлиб, нефт маҳсулотлари захираси яратилган.\nЕвропа Лигаси. «МЮ» ва «Вильярреал» сафарда ғалаба қозонди, «Аякс» уйида «Рома»га енгилди «Арсенал» эса тайёр ғалабани қўлдан бой берди (фото+видео)


Терма жамоага номзодлар етиштиришда кимлар етакчи? / CHAMPIONAT.asia\n00:11“Боруссия” 16 ёшли ярим ҳимоячи билан келишувга эришди 0 23:43ПСЖ посбони яна жамоага қайтди 0 23:07"Металлург" - "Локомотив" 2:2. Бекободдан ГАЛЕРЕЯ 0 23:02Дастлабки танлов ғолиби - Хоразм вилоятида яшовчи Оҳунжон Аминов 1 22:48"Пахтакор" - "Истиқлол" учрашувини уммонлик ҳакамлар бошқариб боришади 6 22:42Унаи Эмери: “Месси дунёнинг энг яхши ўйиничиси ва шундай бўлиб қолади” 3 22:02Александр Ежов: "Энди таркибни ўзгартирмасак бўлмайди" 1 22:02"Тоттенхэм" тўғридан-тўғри Англия Лига Кубогининг 1/8 финалига чиқди, рақиб – "Челси" 1 21:52Исломбек Исмоилов: "Олти нафар асосий таркиб футболчимизда жароҳат бор" 1 21:51Мората "Ювентус"да ўзига рақам танлади 4 21:34Азар ва Асенсио "Реал"нинг "Бетис"га қарши ўйин учун қайдномасидан жой олмади 2 21:15"Барса" Зинченкони бир йилга ижарага олмоқчи 7 20:55"Андижон" - "Бухоро" учрашувидаги голлар ва хавфли вазиятларни томоша қилинг 7 20:53Ромелу Лукаку: “Ирқчилик бутун Европада ҳали ҳам мавжуд" 4 20:49"Металлург" - "Локомотив" учрашувидаги голлар ва хавфли вазиятларни томоша қилинг 3\nТерма жамоага номзодлар етиштиришда кимлар етакчи?\n30 дек 2013 11:54\nКлублар футболида энг биринчи вазифа сифатида зарур натижаларга эришиш вазифаси қўйилади. Шу билан бирга ёшларга бўлган эътибор ҳам четда қолиб кетмаслиги лозим.\nАйниқса, бизда бу борада ҳукумат даражасида бўлаётган эътибор, клубларга йирик компанияларни ҳомий қилиб тайинлаётган ҳолатда ёшлар футболини эсдан чиқармаслик шарт. Чунки олдимизга миллий терма жамоанинг мундиалда қатнашиш вазифасини қўйган эканмиз, бунга пойдевор сифатида ёшлар ва ўсмирлар футболи савиясини кўтариб боришимиз керак бўлади. Хўш, 2013 йилда қайси жамоалар ёшлар ва ўсмирлар терма жамоаларига номзодлар етиштириб беришда етакчилик қилишди?\nСаволга жавоб топиш учун жаҳон чемпионатлари ва Осиё чемпионати саралаш баҳсларида иштирок этган 4 терма жамоамизнинг якуний таркиби асосида хулоса чиқаришга қарор қилдик. Бундан бошқа имконият ҳам йўқ аслида. Чунки йиғинларда мураббийлар имкон қадар кўпроқ футболчини текшириб олишга интилишади, финал босқичлари ёки саралаш ўйинлари учун уларнинг энг яхшилари таклиф қилинади. Тўғри, баъзида асосий таркибга номзодлар жароҳат туфайли четда қолиб кетишади, бироқ барибир энг охирги таркиблар ёрдамида аниқ рақамларни ифодалаш мантиқлироқ. Шу ерда кимнинг ёшлар ва ўсмирлар футболига қандай эътибор бераётгани, қанчалик самарали ҳамда фойдали ишлаётгани кўриниб қолади. Миллий терма жамоада ҳозирги пайтда асосан хорижлик футболчиларга ишонч билдирилди, қолганларнинг аксарияти олий лигада кучли тўртликдан жой олган клуб вакилларидан иборат. Демак, дастлаб ўсмирлар терма жамоаларига чақирилган футболчилар мисолида вазиятни таҳлил қилиб ўтсак.\nДилшод Нуралиев бошчилигида БААда бўлиб ўтган жаҳон чемпионатида қатнашган футболчиларга назар ташлаймиз. Дарвоқе, ижарага берилган футболчиларни улар ҳуқуқий жиҳатдан тегишли бўлган жамоа учун ҳисобладик. Бу жамоада энг кўп вакил “Пахтакор”дан бўлган. 10 нафар ёш пахтакорчилар БААда ўтказилган жаҳон чемпионатига борган якуний таркибда қайд этилганлар. “Бунёдкор” ҳам 4 футболчиси билан бемалол мақтаниши мумкин. “Локомотив” ва “Машъал” 2, “Янгиер”, “Насаф” ва “Бухоро” бир нафардан ўйинчиларни ўсмирлар термасига тайёрлаб беришган.\nТемур Олимхўжаев бошқараётган ва кейинги йил Осиё чемпионати финал баҳсларида қатнашадиган ўсмирлар термаси Тошкентда ўтган саралаш босқичида икки йирик ғалабани қўлга киритди. Бу жамоа сафига кўплаб иқтидорлар орасида муносибларини саралаб олган Олимхўжаев Яман ва Фаластин термаларига қарши учрашувларда майдонга тушиши учун “Пахтакор”дан 12 нафар ёш ўйинчиларни таклиф этди. “Насаф” ва “Машъал”дан 3, “Бунёдкор”дан 2 ва “Динамо”дан ягона футболчи мазкур термага чақирув олганди. Ўсмирлар термасининг ҳар икки авлодига жами 42 футболчидан 22 нафари “Пахтакор” академияси томонидан тайёрлаб берилгани эътиборга молик. “Бунёдкор” ва “Машъал” қолганларга нисбатан фойдалироқ ишлашгани кўриниб турибди. Бизнингча, муборакликлар академияси бундан ҳам самаралироқ ишлаш имкониятига эга. Бу клуб академиясида истеъдодли футболчилар етарлича топилади. Бироқ асосий таркибга киришиб кетишда улар катта қийинчиликка дуч келишмоқда. Балки, жамоа раҳбарияти академия тарбияланувчилари МДҲ давлатларида бўлиб ўтаётган турли халқаро турнирларга кўпроқ юбориши керакдир. Шунда фақат терма жамоага чақирилаётган эмас, аксинча барча ўйинчиларнинг тажрибаси биргаликда ортиб борардик. Бу охир-оқибат омилдорликнинг ошиб боришига сабаб бўлади.\nАҳмаджон Мусаев ёшлар терма жамоасини Туркиядаги мундиалда чорак финалгача олиб чиқди. Бу жамоа сафидан бир қатор футболчилар аллақачон миллий терма жамоа шарафини ҳимоя қилиб улгуришди. Аслида энг яхши натижа ҳам шу. Бунгача ёшлар термасидан миллий терма жамоага дарҳол бунчалик кўп ўйинчи жалб этилмаганди. Фақат Ислом Тўхтахўжаев шундай мақомга лойиқ кўрилганди. Ҳозир Козак, Искандаров ва Сергеев терма жамоа йиғинларида иштирок этиб, ўйинларда майдонга тушишмоқда.\nБу терма жамоамизга номзодларнинг 13 нафари “Пахтакор”дан чақирилди. “Бунёдкор” ҳамда “Локомотив” уч нафардан футболчига эга. “Динамо”, “Олмалиқ” ҳамда “Машъал” биттадан ўйинчиларни ёшлар термаси сафида жаҳон чемпионатига юборишни уддалашди.\nАлексей Евстафеев устозлик қилаётган бўлажак ёшлар термаси Қатардаги саралаш босқичини муваффақиятли ўтказиб, Мьянмада бўладиган Осиё чемпионати финал баҳслари йўлланмасини нақд қилиб қўйди. Ўша жамоага таклиф олган футболчилардан энг кўпи “Пахтакор” ва “Бунёдкор”га тегишли эди. Бу клублар 6 нафардан тарбияланувчиларини ёшлар термасига тайёрлаб беришгани таҳсинга лойиқ. “Машъал”да эса бундай футболчилар сони 5тани ташкил қилди. Биринчи лига клубларидан “Чуст-Пахтакор” ва “Спартак”ни алоҳида эътироф этиш жоиз. Бунга ўсмирлар термасига дарвозабон етиштириб берган “Янгиер”ни қўшиб қўямиз. Улар олий лигада фаолият кўрсатиб, йил мобайнида шу 4 терма жамоадан бирортасига ҳам номзод етказа олмаган клубларга ўрнак бўлишди.\nЁшлар терма жамоаларига энг кўп вакилни “Пахтакор” тайёрлаган. 45 футболчидан 19 нафари “шерлар” тарбияланувчилари бўлганини қайд этиб қўйинг.\nЖами ҳисобласак, 87 ўйинчидан 41 нафари “Пахтакор”, 15 нафар “Бунёдкор”, 11 футболчи “Машъал” тарбияланувчилари саналади. Шу уч жамоа ёшлар ва ўсмирлар термаларининг ҳар 4 авлодига ўйинчи етиштириб беришди. “Локомотив” ва “Насаф”да 5 нафардан вакиллари бор. Қолган барча жамоалар ҳиссасига 10 футболчи тўғри келади. Олий лигада ўйнаётган клублардан “Қизилқум”, “Шўртан”, “Гулистон”, “Сўғдиёна”, “Металлург” ва “Навбаҳор”дан юқоридаги терма жамоаларга бирорта футболчи якуний таркибга жалб қилинмаган.\nБиз ушбу мақолада барча рақамларни келтириб ўтдик. Шунинг ўзидан ким қандай ишлаётгани ҳақида хулосага келиш мумкин. Биз номзод тайёрлаб бераётган клублар орасида кўпроқ номларни кўришни истаган бўлардик.


АҚШнинг инсон ҳуқуқлари бўйича янги ҳисоботида хитойлик мусулмонлар тақдиридан ташвиш билдирилди\n20 апрел 2021, Тошкент вақти: 18:23\nАҚШ Давлат департаментининг жаҳондаги инсон ҳуқуқлари вазияти тўғрисидаги янги ҳисоботида Россия, Эрон ва Хитой жиддий равишда инсон ҳуқуқларини бузаётган давлатлар сифатида тилга олинди.\n-Айниқса, Хитой 2018 йилда мусулмон озчиликни қўлга олиш кампаниясини фаоллаштириб, рекорд даражадаги натижаларга эришди. Бугун Хитойда 1 миллиондан ортиқ уйғур, қозоқ ва бошқа мусулмонлар қайта тарбиялаш лагерларига қамалган. Бу лагерлардан кўзланган асосий мақсад, мусулмонларнинг ўзлиги, диний ва этник ўзгачалигини йўқ қилиб ташлашдир, - деди 13 март куни Вашингтонда ҳисоботни тақдим этган АҚШ давлат котиби Майк Помпео.\nҲисоботда таъкидланишича, Россияда гейларни ҳеч қандай суд ва сўроқларсиз мудҳиш тарзда ўлдириш ҳолатлари кузатилди. Бундай қотилликларнинг асосий қисми Чеченистонда содир этилди.\nБундан ташқари Чеченистонда ўнлаб гейлар ноқонуний репрессия оқибатида бедарак йўқолган ёки ноқонуний равишда қамоқларга ташланган.\nАҚШ, шунингдек, Эронни халқаро меъёрлар бўйича «жиддий ҳисобланмайдиган жиноят»ларни содир этган шахсларга ҳам ўлим жазосини асоссиз равишда қўллаётганини танқид қилди.


Британия вазирларига Apple соатларини тақиш тақиқланди » Ўзбекистон янгиликлари – Zamin.uz\nБритания ҳукумати турли сиёсий тадбирлар вақтида вазирларга Apple “ақлли соат”ларини тақишни ман этди. Бунга тадбирлар вақтида соатлар ёрдамида россиялик ҳакерларнинг ҳужум уюштиришлари ва соатлар ёрдамида тадбирдаги суҳбатни эшитишлари мумкинлиги сабаб бўлди. Бу ҳақда “Qalampir.uz” хабар бермоқда.\nАйтиш керакки, бу ҳукумат вакилларига Apple Watch соатларини тақишга қўйилган биринчи тақиқ эмас. Бундан аввал, ушбу соатлардан фойдаланиш Адлия вазири Майкл Гоувга ҳам тақиқланганди. Ўшанда Британия парламентида мобил алоқа воситаларидан фойдаланиш ҳам тақиқ остига олинганди.\nБритания ҳукумати россиялик ҳакерларнинг ҳужуми ўта хавфли эканини, суҳбатни эшитиш баробарида айни мамлакат олган маълумотлардан ўз мақсадларида фойдаланиши мумкинлигидан чўчимоқда.\nТеглар: этди вазири хабар тадбирлар ва Ўшанда\n12:47 Буюк Британия 8,3 млрд долларлик денгиз шамол электр станциясини қуришдан бош тортди


Ўзбекистон КХШТга қайтиши мумкинми? Россия бунга нима дейди? | Qalampir.uz\nЎзбекистон КХШТга қайтиши мумкинми? Россия бунга нима дейди?\nОлам\t02 Декабрь 2021 16:33 18121\nРоссия Федерацияси Ўзбекистоннинг Коллектив Хавфсизлик Шартномаси Ташкилотига қайтиш бўйича ҳар қандай қарорини олқишлайди. Бу ҳақда Россиянинг КХШТдаги махсус топшириқлар бўйича элчиси, доимий вакили Микаэл Агасандян айтиб ўтди.\n“Биз Ўзбекистоннинг КХШТ ва унга аъзо давлатлар билан ўзаро ҳамкорлик параметрлари ҳамда модели бўйича суверен танловини ҳурмат қиламиз. Тошкент 2012 йилда ташкилотга аъзоликни тўхтатганига қарамай, биз у билан ўзаро манфаатли алоқаларни мустаҳкамлаш ҳамда ҳаракатларни умумий фойдали мувофиқлаштириш муҳимлигидан, шунингдек Афғонистондаги мураккаб вазиятни ҳисобга оламиз. Ўзбекистон бизнинг яхши ва ишончли ҳамкоримиз ҳамда КХШТга аъзо давлатлар учун дўст мамлакат бўлиб қолмоқда”, дейди Агасандян.\nУнинг таъкидлашича, Президент Мирзиёевга жорий йилнинг 23 август куни бўлиб ўтган КХШТнинг навбатдан ташқари сессиясида иштирок этиш таклифи ва унга миннатдорлик билан жавоб бергани ана шундай принципиал ёндашишга сабаб бўлган.\n“Шубҳа йўқки, Тошкентнинг ташкилотимизга нисбатан ҳар қандай қадами, жумладан, унга тўлақонли аъзоликни тиклашини ҳам биз фақат мамнуният билан қабул қиламиз”, дея қўшимча қилган дипломат.\nАввалроқ, Ташқи ишлар вазири Абдулазиз Комилов Ўзбекистон расмийлари ҳозирда КХШТга қайтиш заруриятини кўрмаётгани, Россия ва Марказий Осиё давлатлари билан биргаликда террорчилик таҳдидларини аниқ белгилашни муҳим вазифа деб билишини айтганди.\n15 Январь 22:19 80298\n14 Январь 17:30 73898\n15 Январь 22:39 42208\n14 Январь 09:52 34441


Куба америкаликлар компанияси билан 50 йил ичида илк марта экспорт шартномаси тузди\n11:49 / 06.01.2017\nКуба ҳукумати 50 йил ичида илк марта АҚШ билан экспорт шартномаси имзолади ва бу мамлакатга Кубадан қонуний юк юборилди.\nРейтер агентлиги маълумотига кўра, АҚШга 17 минг доллар эвазига 40 тонна кўмир экспорт қилинган.\n"Бу илк шартнома, аммо биз ўзаро муносабатларимиз кўп йиллар давомида ривожланиб бориши ҳамда кўмирдан бошқа маҳсулотлар ҳам, масалан, асал ёки кофе экспорти амалга оширилишига умид қиламиз", деган Cubaexport компанияси директори Изабелла О’Райлли.\nАҚШ ва Куба 2014 йилнинг охирида муносабатларни илиқлаштириш бўйича ишлар бошлангани ҳақида эълон қилганди. Ўтган вақт ичида икки давлат раҳбарлари дипломатик алоқаларни тиклади, 2015 йилда АҚШ президенти Барак Обама Куба пойтахти Ҳаванага ташриф билан келди ҳамда АҚШ Кубага нисбатан қўлланган бир қатор санкцияларни юмшатди. Шу билан биргаликда ярим аср давомида амалда бўлган савдо эмбаргоси ҳамон сақланиб қолмоқда.


Жиззахнинг Хонбанди аҳолиси мамнун » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахнинг Хонбанди аҳолиси мамнун\n15 сентябрь 2018 йил\n«Хонбанди» маҳалласидаги 9 қаватли уй таъмир-талаб аҳволга келиб қолган эди. Ушбу уй туман ҳокимлиги балансига олиниб, «Обод қишлоқ» дастури доирасида тўлиқтаъмирланди ва унинг 4 қавати жисмоний имконияти чекланган, ўзгалар кўмагига муҳтож 36 нафар ногиронлар учун ажратилиб, тўлиқ жиҳозланди.\nНогиронлар учун ажратилган ҳар бир хонадон уй жиҳозлари билан таъминланиб, яшаш учун барча қулайликлар яратилди.\nТабиий газ, иссиқ ва совуқсув билан таъминланган. Канализация тизими тўлиқтаъмирланиб, ишлаб турибди. Уй ҳовлисида болалар майдончалари, сунъий ўйингоҳ бунёд этилди, уй атрофига манзарали дарахт ва гул кўчатлари экилди. Уларни суғориш учун сув тармоғи тортилди.\nБир сўз билан айтганда бу уйда бахтли яшаш учун барча имконият ва шарт-шароитлар муҳайё этилди.\nФориш туман ҳокими Абдивали Мустанов, Ўзбекистон Республикаси Президенти девони масъул ходими Нарзулла Олломуродов, ушбу уй бошқарувчиси ТансиқҲосилбекова, меҳ-нат фахрийси Наталья Магединалар сўз олиб, бар-ча йиғилганларни мустақиллигимизнинг 27 йиллиги билан самимий қутлади ва мамлакатимизда имконияти чекланган ногиронларни ижтимоий ҳимоя қилиш, уларни имкониятига қараб иш билан банд этиш борасида амалга оширилаётган ишларга тўхталиб ўтди.\n– Файзли, гўзал, киши кўрса ҳавас қиладиган маҳаллага кўчиб келганимиздан қувончим ичимга сиғмаяпти, – дейди бахтли оилалардан бирининг бекаси Мажрум қишлоғидан кўчиб келган ногирон, 2 нафар фарзанднинг онаси Кенжагул Туркменова. – Олдинги уйимиз ўтган асрнинг олтмишинчи йилларида қурилган бўлиб, шарт-шароитлари йўқ, яроқсиз ҳолга келибқолган эди. Яшаш учун шаро-итлар чекланган жойда бир умр қолиб кетишдан қўрқиб яшардик. Шу кунларга етказганига шукр. Бундай имкониятни яратиб берган муҳтарам Президентимизга ва туманимиз раҳбарларига самимий миннатдорчилик билдирамиз.\n– Биз оиламиз билан "Ўхум” маҳалласида яшардик, – дейди имконияти чекланган МироншоҳФармонов. – Маҳалламиз туман марказидан анча олисда бўлиб, имкониятим чеклангани боис шаҳарларга бориб туришга қийналардим. «Обод қишлоқ» дастури боис «Хонбанди» маҳалласи шаҳарқиёфасини олибди, кўриб кўзимиз қувонди. Қолавреса, бу ерда фарзандларимизни баркамол инсонлар бўлиб улғайиши учун болалар майдончалари, ўйингоҳ бунёд этилган. Кичкинтойларимиз учун мактабгача таълим муассасаси муҳайё. Яратиб берилган бундай имконият-дан фойдаланиб, фарзандларимизни Ватанга садоқатли, эл-юртга хизмат қиладиган комил инсонлар бўлиб улғайтиришга ваъда берамиз. Бизга кўрсатилаётган бундайғамхўрликдан мамнунмиз.\nБайрам тадбирида туман маданият ва аҳоли дам олиш маркази санъаткорлари, ўқувчи-ёшлар бахтиёрлик ва шодлик куй-қўшиқларини, лапарларини ижро этишиб, тадбир иштирокчиларини хушнуд этишди. Ватан, истиқлол, мардлик, тинчлик ҳақидаги энг сарақўшиқлар саҳна узра жаранглади.\nИнсонҳаётдан қачон рози бўлади? Қачонки, у ўз уйига эга бўлса, оиласи билан тинч-тотув яшаса. Айнан ана шу инсонга бўлган эъзоз ва эҳтиром бугунги куннинг амалий ҳаракатига айланган. Тадбир ниҳоясида ногирони бор, уйга муҳтож 33 нафар оилалар барча шарт-шароитлар яратилган ўзлари учун ажратилган уйларга жойлаштирилди.\nФориш туманида депутатлар фаолияти қандай бўлмоқда?\nЖиззахнинг Хонбандисида қилинган ишлар ҳақида батафсил


Ўзбеклар этник мансублигидан воз кечишмоқда – Eurasianet « Ўзбекистон Халқ Ҳаракати\nЎзбеклар этник мансублигидан воз кечишмоқда – Eurasianet\n10 December 2014 - 16:22\nҚирғизистоннинг жанубий вилоятларда минглаб ўзбеклар ўлимига сабаб бўлган этник тозалашнинг амалга оширилганига ҳам тўрт йилдан ошди, бироқ яралар ҳамон тузалганича йўқ.\nРеспублика жанубидаги қирғинда жабр кўрган ўзбеклар ўзларига нисбатан иккинчи тоифа одам сифатида муомала қилинаётганидан шикоят қилишмоқда.\nШу сабабли ҳам кўпгина ўзбеклар касбий ва ижтимоий соҳаларда муаммоларга дуч келмаслик мақсадида ҳужжатларда ўзларини этник қирғиз сифатида кўрсатишга мажбур бўлишмоқда, деб ёзади Eurasianet.\nҚирғиз паспортларида илгари советларда бўлгани каби ҳозирда “бешинчи графа” деб аталадиган “миллати” деган графа мавжуд. Бутун Марказий Осиё давлатларида миллат отага қараб белгиланади. Бироқ, давлат статистика маълумотларига кўра, кўплаб ёшлар 16 ёшга тўлганликлари муносабати билан илк маротаба паспорт олишаётганида миллати деган жойга ўзбек сўзини ёздиришни исташмаяпти. Баъзилар ҳатто қирғизга ўхшаш учун исмларини ҳам алмаштиришмоқда.\n“2010 йилда 16 ёшга тўлганимда онамнинг миллати – қирғизни танламоқчи бўлдим, чунки бу ерда қирғизлар бўлиш анча енгил”, – дейди Бишкекдаги олий ўқув юртларидан бири талабаси Чоро. Паспорт столида ундан миллатини қирғизга ўзгартириш ҳақида илтимоснома ёзишини, бироқ илтимосномага мавжуд этник кескинлик ҳақида ҳеч нарса киритимасликни сўрашган.\nОрадан икки йил ўтиб Чоро фамилиясини ҳам ўзгартирди. Унинг сўзларига кўра, фамилияси кўпроқ ўзбекчага ўхшаш бўлган ва шунинг учун ҳам у доимий ҳадик остида яшаган.\n“Мен Бишкекдаги ҳайдовчилик курсларига ёзилганимда у ердаги аёл паспортимга қаради ва мендан “ростанам қирғизмисан” деб сўради. У қандай қилиб қирғизда ўзбекча эшитиладиган фамилия бўлиши мумкинлигини тушуна олмасди. Шу каби саволлар ва шовинистик босимлардан зада бўлиб қонуний асосларда фамилиямни ўзгартиришга қарор қилдим. Энди ҳеч ким менга савол бермайди, аҳволим яхшиланди”, – дейди у.\nТалаба бўлган Феруза (исми ўзгартирилган) ҳам 16 ёшга тўлиб паспорт олаётганида миллатини қирғис қилиб ёздирган. Бироқ унинг сўзларига кўра, барибир институтда камситишларга дуч келмоқда. Масалан, курсдошлари унинг ўзбек бўлганлиги туфайли ҳам талабалар орасидан сайланадиган лавозимга сайланишига қарши чиқишган.\n2010 йилдаги қонли тўқнашувлардан сўнг сентябрь ойида ўша пайтда сиёсий масалалар бўйича президентнинг собиқ маслаҳатчиси паспортлардан “бешинчи графа”ни олиб ташлаш ва унинг ўрнига этник мансублигидан қатъий назар барча фуқароларга таълуқли бўлган “қирғизистонлик” атамасини киритишни таклиф қилганди.\nБироқ, “бешинчи графа” сақланиб қолинди ва ёқимсиз саволлар ҳам ўтмишга айланмади.\nДавлат статистика хизмати маълумотига кўра 2010 йилда 16 ёшга тўлган ва илк паспортларини олаётган ўзбек ёшларининг 29,77%, 2013 йилда эса 21,53%и миллатини ўзгартиришларини сўраб мурожаат қилишган.\nБишкекдаги Қирғизистон-Россия Славян университетининг сиёсатшунослик фани ўқитувчиси Марат Казакпаевнинг нима сабабдан ўзбекларнинг ўз миллатларидан воз кечишаётгани борасида изоҳ беришича, бу уларнинг норасмий талаб мавжуд бўлган давлат хизматида мансаб пиллапояларига кўтарилиш истаги билан боғлиқ. Унинг сўзларига кўра “бешинчи графа”ни бекор қилиш бемаъниликдир. Чунки ҳар бир инсон маълум бир миллатга мансубдир.\nҚирғизистон Конституциясининг 38-моддасида ҳар бир шахснинг эркин тарзда ўз этник мансублигини белгилаш ёки кўрсатиш ҳуқуқи мустаҳкамланган. Ҳеч ким ўз этник мансублигини белгилаш ёки кўрсатишга мажбур қилинмаслиги лозим.\nБишкекда яшовчи 22 ёшли ўзбек йигити қирғиз чегарачилари томонидан унга гиёҳванд моддалар савдоси ва террорчилик айбловлари билан таҳдид қилинган ҳолда ўтказилган терговдан сўнг ўз паспортининг “бешинчи графа”сидаги ёзувни “миллати йўқ” тарзида ўзгартиришга ҳаракат қилди. Бироқ паспорт столи унинг илтимосини рад қилди.


Қурбон Ҳайитингиз билан! » Lochinlar.UZ\n» Бошкалар » Қурбон Ҳайитингиз билан!\nБарчангизни кириб келаётган улуғ байрам “Ийд ал-Адҳа” – Қурбон ҳайити билан чин қалбимиздан табриклаймиз. Фидокорлик рамзи бўлган қадимий ва илоҳий бу байрамни барчамизга муборак қилсин!\nВатанимиз гуллаш ва яшнашда давом этаверсин, осмонимиз мусаффо, юртимиз тинч бўлишига тилакдошмиз! Аллоҳ оилангизга бахт, сиҳат-саломатлик, ишингизга омад, яқинларингизга қувонч, дастурхонимизга барокат ато этсин.\nҚурбон ҳайит муборак бўлсин азиз ҳамюртлар!скачать dle 10.4фильмы бесплатно


Тошкентдаги Руставелли кўчасида велойўлак ташкил этилмоқда – Газета.uz\nТошкентдаги Руставелли кўчасида велойўлак ташкил этилмоқда\nТошкентдаги Шота Руставели кўчасида синов тариқасида велойўлак ташкил этилмоқда.\nLotinchada 5 ноябр 2018, 22:56 Жамият\nТошкент ҳокимиятининг Транспорт ва йўл-транспорт инфрутилмаларини ривожлантириш департаменти ҳамда пойтахт ИИББ синов тариқасида Шота Руставели кўчаси бўйлаб автомобилларни қўйиш учун ҳимояланган чизиқли велойўлак ташкил этилмоқда. Бу пойтахтдаги илк шундай кўринишдаги велойўлакдир.\nЛойиҳа синов тариқасида амалга оширилмоқда. Агар у ўз самарасини намойиш этса, бу каби велойўлакларни дастлаб марказда, сўнгра шаҳарнинг бошқа қисмларида амалга ошириш режалаштирилмоқда.\nВелойўлаклар ҳаракат иштирокчиларини максимал даражада таъминлаши учун жисмоний жиҳатдан пиёдалар йўлаклари ва автомобиль қатнов қисмидан ажратилган бўлиши лозим.\n«Горизонтал разметка, бу - Тошкентда тўлақонли велойўлаклар тармоғини шакллантириш сари ташланган илк қадамдир, - дея изоҳ берди Транспорт ва йўл-транспорт инфратузилмаларини ривожлантириш департаменти вакили «Газета.uz"га. — Жисмоний жиҳатдан ажратиш вақт ва молиявий ресурсларни талаб қилади. Оддий разметка бу каби ёндашув самарадорлигини баҳолаш ва келгусида велотармоқни ривожлантириш бўйича қарор қабул қилиш учун зарур ўлчовларни ўтказишга имкон беради».\nФото: Тошкент ИИББ.\nМустақиллик ва Мирзо Улуғбек кўчаларида пиёдалар йўлаклари бўйлаб чизиб чиқилган ва велосипедчилар томонидан танқид қилинган велойўлаклардан фарқли равишда, янги велойўлак узилишларсиз бўлади ва автобус бекатлари, зина, бордюр ва чиқинди қутилари каби тўсиқларга тўқнаш келмайди.\nФото: Омадсиз чиққан велойўлаклар (Мустақиллик кўчаси)\nМуштарийлардан бири юборган фото (Ecobozor яқинида)


Самарада ўзбекистонлик муҳожир 17,5 йилга қамалди\nСамара суди Россия Жиноят кодексининг тўрт моддаси бўйича айбланган ўзбекистонлик Денис Фаттаховга 17,5 йиллик қамоқ жазоси тайин қилди. У ўғирликка қасдланганлик, талончилик, вояга етмаган шахсга нисбатан куч ишлатганлик ва зўрлаганликда айбланган. Бу ҳақда “АиФ-Самара” нашри Россия Федерация Тергов қўмитасининг Самара вилояти бўйича тергов бошқармасидан олинган маълумотга таянган ҳолда хабар тарқатди.\nСуд чоғида Фаттахов 2015 йил 19 октябрида Самаранинг Киров туманида жойлашган Карл Маркс кўчасидаги уй йўлагида бир қизалоқнинг қулоғидан зирагини ечиб олишга урингани, унинг бу ишни амалга оширишига йўлакда пайдо бўлган одамлар халақит бергани аниқланган.\nШу куннинг ўзида Фаттахов Карл Маркс кўчасидаги уйлардан бирида квартирага кириб кетаётган икки қизалоқнинг ортидан бостириб кирган. Уйда бошқа ҳеч ким йўқлигига амин бўлгач, у эшикни қулфлаб, қизчаларнинг оғзини қўли билан беркитиб, улардан пул ва тилла тақинчоқлар талаб қилган. Қўрқиб кетган қизалоқлардан бири унга тақинчоқлар қутисини берган. Шундан сўнг у вояга етмаган қизчаларга таҳдид қилиб, ечинишни буюрган, кейин эса уларни зўрлаган.\nФаттахов ўғирланган тақинчоқларни ломбардга топширишга уринган пайтда тартиб посбонлари томонидан қўлга олинган.\nЎзбекистонлик муҳожир ўзига билдирилган айбловнинг бир қисминигина тан олган.\nСамаранинг Киров туман суди Денис Фаттаховни 17,5 йилга озодликдан маҳрум қилиш ҳақида ҳукм чиқарган. Ўзбекистонлик муҳожир жазони қаттиқ тартибдаги колонияда ўташи қайд этилган.


Қозоғистонда мингга яқин маҳбус амнистия акти билан озод этилиши мумкин (видео)\n2 декабрь куни Қозоғистон парламентининг юқори палатаси «Мустақилликнинг 30 йиллиги муносабати билан амнистия тўғрисида»ги қонун лойиҳасини маъқуллади.\nИчки ишлар вазири Ерлан Турғумбаев Сенатда ҳужжат кучга киргач, кичик ва ўрта оғирликдаги жиноятларни содир этган мингга яқин маҳбус озод этилишини айтди.\n«Қонун лойиҳаси кичик ва ўрта оғирликдаги жиноятлар учун жазони ўташдан озод қилиш, шунингдек, оғир ва ўта оғир жиноятлар учун жазонинг ўталмаган муддатини қисқартиришга қаратилган. Фуқароларнинг ижтимоий ҳимояга муҳтож тоифалари – фахрийлар, вояга етмаганлар, кекса фуқаролар, I-II гуруҳ ногиронлари ҳамда давлат хавфсизлигига жиддий хавф туғдирмайдиган бошқа шахсларга алоҳида эътибор қаратилмоқда», — деди Турғумбаев.\nАввалроқ вазир 2236 нафар маҳкум амнистияга, 11310 нафар шахс пробацион назоратга олиниши, судгача етиб бормаган 5 мингга яқин жиноят иши тугатилиши, 1674 нафар шахс жиноий жавобгарликдан озод этилишини ва жазони қисқартириш бандлари қўлланилишини маълум қилганди.\nРасмий маълумотларга кўра, Қозоғистонда 34 минг киши жазони ижро этиш тизимидаги 64 та муассаса ва 16 та тергов ҳибсхонасида сақланмоқда. 30 минг кишига нисбатан ҳукм чиқарилди, қолганлари ҳибсга олинди ва тергов қилинмоқда. Ички ишлар вазирлигининг статистик маълумотларига кўра, уларнинг 93 фоизи оғир ва ўта оғир жиноятлар содир этган бўлса, 45 фоизга яқини муқаддам жиноий жавобгарликка тортилган.\nҲуқуқ фаоллари томонидан сиёсий маҳбуслар қаторига қўшилган фуқаролар ҳам мустақилликнинг 30 йиллиги муносабати билан амнистияга тушиши мумкин, деди Қозоғистон Ички ишлар вазирлиги жиноий-ижроия тизими қўмитаси раиси ўринбосари Мейрам Аюбаев. Озодликнинг «405 ва 174-моддалар бўйича судланганлар амнистия қилиниши мумкинми?» деган саволига Аюбаев ижобий жавоб берди.\nҚозоғистонда 12 нафар фаол ҳуқуқ ҳимоячилари томонидан сиёсий маҳбуслар рўйхатига киритилган. Уларнинг аксарияти Жиноят кодексининг 405-моддаси билан жазоланган.


МАҚОМ САНЪАТИ — УМУМИЙ БОЙЛИГИМИЗ - Ўзбекистон овози газетаси\nАбульфас ГАРАЕВ, Озарбайжон Республикаси маданият вазири:\n— Аввало, катта мусиқий анжуманнинг очилиши юксак даражада ташкил этилгани билан табрикламоқчиман. Ўзбекистон бу каби халқаро мусиқий анжуманлар ўтказиш бўйича яхши тажрибага эга мамлакат. Бу байрамнинг Амир Темур туғилган юртда ўтказилиши ҳам тарихий, ҳам меъморий, ҳам мусиқий меросни жипслаштиришда ғоят катта ўрин тутади. Шу жиҳатдан мақом анжуманини ҳар томонлама қизиқарли ва халқлар ўртасида маданий мулоқотни кенгайтиришда жуда фойдали, деб ҳисоблайман.\nОзарбайжон делегацияси анжуманда кўп сонли вакиллар билан қатнашмоқда. Улар орасида мусиқачилар, ҳайъат аъзолари, Озарбайжон миллий муғом санъатини таништириш учун олимлар ташриф буюрган. Бизнинг мамлакатда муғом ҳаёт тарзига айланган. Усиз маданиятимизни, тарихимизни тасаввур қила олмаймиз. Мазкур анжуман мақом ва бизнинг анъанавий ҳамда замонавий муғом йўналишидаги янгиликлар ҳақида ўзаро фикр алмашиш, халқларимиз ўртасидаги маданий муносабатларни янада мустаҳкамлашга хизмат қилади. Муғом мамлакатларимизни дўстлаштирувчи, халқларимизни, маданиятимиз ва анъаналаримизни бирлаштирувчи кучдир.\nМен Президент Шавкат Мирзиёевга ушбу юксак даражадаги халқаро анжуманни ташкил этиш ташаббускори бўлгани ва гўзал Шаҳрисабзда бизнинг делегациямизга кўрсатилган катта эҳтиром учун чуқур миннатдорлик билдираман.\nШамсиддин ЎРУМБЕКЗОДА, Тожикистон Республикаси маданият вазири:\n— Мақом санъати тожик халқида ҳам эъзозланади. Мамлакатимиз раҳбари Эмомали Раҳмон, айниқса, бу санъатни жуда қадрлайди. Ўзбекистон Президенти Шавкат Мирзиёев мамлакат ҳаётининг барча жабҳаларида туб ислоҳотларни амалга ошириш жараёнида миллий маданият, санъат, хусусан, мақом санъатини янада ривожлантириш, халқаро миқёсда кенг тарғиб этишга алоҳида эътибор қаратаётгани хорижлик санъаткорлар ва мутахассисларни ҳам хурсанд қилмоқда. Шаҳрисабзга келиб, мақом Ўзбекистонда жуда юксак эъзозланиши, унинг ривожи йўлида улкан ишлар бошлангани ва бу ўз самараларини кўрсатаётганига гувоҳ бўлдик.\nМақом — бутун дунёда эътироф этиладиган санъат. Шунинг учун ҳам ЮНЕСКО уни номоддий маданий мерос рўйхатига киритган. Биз тадбир доирасида «Шашмақом» ва «Шашмақом шарҳи» номли китобларни совға қилдик. Келажакда ушбу нуфузли анжуман бутун дунё миқёсида катта шуҳрат қозонишига тилакдошмиз. Ўзбекистон заминида ўтаётган ушбу анжуман қанча кўп ривожланса, бизнинг халқимиз ҳам шунча хурсанд бўлади. Чунки биз эту тирноқмиз. Биримизнинг ютуғимиз, иккинчимизники ҳамдир. Бинобарин, мақом санъати умумий миллий бойлигимиз ҳисобланади.


«Аллоҳ гўзалдир ва у гўзалликни севади»...\nПрезидентликка номзод Шавкат Мирзиёев айни вақтда Наманган вилоятида бўлиб турибди. Амалдаги давлат рахбари ташриф давомида Наманган хақида илиқ фикр билдирди. Бу ҳақда «Xabar.uz» мухбири хабар бермоқда.\n— Мен ҳар гал Наманган заминига келганимда, иймон-эътиқоди мустаҳкам, бағрикенг ва заҳматкаш инсонлар билан дилдан суҳбатлашганимда, уларнинг одоб-ахлоқи, юксак маданиятини, хуш муомаласини кўриб, доим қойил қоламан.\nШу маънода, Наманганнинг меваси ширин, мевасидан ҳам шеваси ширин, деган гапда жуда катта ҳаётий ҳақиқат бор.\nМуқаддас китобларимизда «Аллоҳ гўзалдир ва у гўзалликни севади» деб айтилганини сизлар яхши биласизлар. Наманган элининг мана шу илоҳий сўзларга амал қилиб, ўз юртини ҳар томонлама обод ва сўлим масканга, гуллар диёрига айлантириш йўлидаги амалий ҳаракатлари юксак ҳурматга лойиқ, — деди Шавкат Мирзиёев.